Zo slovenskej tlače ● December (III.) 2011
http://www.oslovma.hu/index.php/sk/monitoring/169-monitoring3/623-zo-slovenskej-tlae-december-iii-2011
www.oslovma.hu/01-Imro-Ment/ImroInfo/2011/ImrSlT44.rtf
Magické obrady na Vianoce - Koledy - Zákon o finančnej stabilite aj napriek nevôli EK - Gyurcsánya polícia prepustila - Nový volebný zákon: voliť budú aj zahraniční Maďari, menšiny žijúce v Maďarsku budú mať zvýhodnenú možnosť získať mandát - V. Orbán zlikvidoval jediné opozičné rádio - Pred slovenským veľvyslanectvom demonštrovala Orbánova mládež - Doma aj po našom - Vláda SR odobrila vydávanie dvojjazyčných dokumentov - Kabinet schválil zoznam obcí s dvojjazyčným názvom - Rumunskí hráči spievali maďarskú hymnu - Znížili maďarský rating do špekulatívneho pásma
Vybral a zostavil: Imrich Fuhl
PRÍJEMNÉ PREŽITIE VIANOČNÝCH SVIATKOV
A ŠŤASTNÝ NOVÝ ROK!
www.oslovma.hu/XXX/DajBohSt.mp3
Magické obrady na Vianoce priniesli dobrú úrodu a šťastie v rodine
23. decembra 2011 - (tasr)
Dni Vianoc sprevádzali na starej dedine rozmanité tradície a obyčaje. Ľudia verili v čarovnú moc Štedrého dňa, ktorý bol bohatý na tajuplné úkony, obrady a zvyky. Celá rodina vstávala skoro ráno, aby stihla splniť povinnosti magického dňa. Zavčas rána gazda obviazal stromy slamou, aby pocítili teplo Vianoc a na jeseň priniesli bohatú úrodu. Potom zamieril do maštale, kde vložil dobytku do papúľ kúsok oblátky natretej cesnakom. Verilo sa, že to pomôže celý rok odháňať choroby. Gazdiná prelomila prvý upečený koláč nad teľnou kravou, aby sa šťastne otelila. Celý deň sa držal pôst, až do východu prvých hviezd. Ešte pred štedrou večerou bolo treba urobiť obrady a úkony, ktoré mali obyvateľov domu ochrániť pred zlými duchmi a trápeniami, pole a záhradu pred pohromami a statok pred chorobami a uhynutím. Celá rodina sa zoradila do sprievodu, na ktorého čele kráčal gazda s kadidlom v rukách. Za ním gazdiná cesnakom robila kríže na dverách a oknách domu, vrátach do dvora a maštale. Rodičov nasledovali so sviečkami deti a všetci odriekali otčenáš. Popri kadidle, sviečkach, otčenáši a cesnaku sa vraj zlí duchovia najviac báli silnej, súdržnej a veľkej rodiny. Výlučne rodinnou záležitosťou bola štedrá večera, ktorej predchádzalo niekoľko tradičných zvykov. Po modlitbe všetci pozorne sledovali plameň sviece. Tradovalo sa, že na koho plameň ukáže, ten bude na rok pri štedrovečernom stole chýbať. Keď všetci zadržali dych, plamienok sa ani nepohol a rodine odľahlo. Gazdiná potom namočila do medu strúčik cesnaku a urobila ním mužovi i deťom na čelo krížik. Gazda rozkrojil najkrajšie jablko a každému dal z neho kúsok, čo znamenalo, že rodinu tvorí každý jej člen, ako kúsky tvoria jabĺčko. Skutočnú večeru otvoril gazda prípitkom a pohárikom páleného, po ktorom sa jedli oplátky s medom a cesnakom, orechy, jabĺčka, hríbová, šošovicová alebo kapustová polievka s hubami a sušenými slivkami. Na vyzdobenom stole bývali placky z chlebového cesta, osúchy, pupáčky, lekvárové cestenice, tvaroh, mak i pohár medu a hrnček mlieka. Takto prestretý stôl symbolizoval aj vďaku roľníka za dary zeme.
Koledy
http://www.youtube.com/watch?v=UVfEQj3L5vA&feature=related
http://www.youtube.com/watch?v=0Q0iEEUYIhw&feature=related
http://www.youtube.com/watch?v=2cWn265_--k&feature=related
http://www.youtube.com/watch?v=tqOD4H-hI4I&feature=related
http://www.youtube.com/watch?v=ntMnzqnz1j4&feature=related
http://www.youtube.com/watch?v=WuO53Da1U5k&feature=related
http://www.youtube.com/watch?v=HBYvs_1slOU&feature=player_embedded
http://www.youtube.com/watch?v=Pny6GV7IApU&feature=related
http://www.youtube.com/watch?v=Pny6GV7IApU&feature=related
http://www.youtube.com/watch?v=vbZJqPzUOr0&feature=related
http://www.youtube.com/watch?v=6tw7LofN1qc&feature=related
http://www.youtube.com/watch?v=NKCoZezCbmw&feature=related
http://www.youtube.com/watch?v=pHrVG06U5MA&feature=related
Maďarskí poslanci prijali zákon o finančnej stabilite aj napriek nevôli EK
23. decembra 2011 - (tasr)
Maďarský parlament dnes prijal zákon o hospodárskej stabilite Maďarska, a to aj napriek tomu, že o odklad jeho prijatia požiadal premiéra Viktora Orbána predseda Európskej komisie (EK) José Manuel Barroso. EK kritizovala tento zákon spolu so zákonom o centrálnej banke, ktorý obmedzuje jej nezávislosť. Za predčasným odchodom delegácie Medzinárodného menového fondu (MMF) a EK z Maďarska minulý týždeň boli práve nezhody v otázkach týchto dvoch zákonov. Barroso listom požiadal Orbána, aby sa odložilo schvaľovanie týchto právnych noriem. Maďarský premiér však vo štvrtok (22. 12.) oznámil, že nevyhovie žiadosti predsedu EK. Podstatou kritiky podľa maďarského servera Origo.hu je, že v ústavnom zákone o stabilite hospodárstva norma týkajúca sa krátkodobého ročného znižovania zadlženia nie je v súlade s odporúčaniami únie. Nevôľu vyvoláva aj skutočnosť, že prijatím zákona sa zväzujú ruky ďalších vlád pri premene daňovej politiky, pretože zákon zaväzuje k rovnej dani z príjmov fyzických osôb od roku 2013 a v prípade korporátnej dane od roku 2015.
Maďari svoje úspory ukladajú v zahraničí
23. decembra 2011 - (tasr)
Maďari svoje úspory ukladajú v zahraničných bankách, najmä v rakúskych. V Rakúsku existujú banky, ktoré majú medzi sviatkami všetky termíny obsadené na otvorenie účtu, uviedol dnes maďarský server azenpenzem.hu. V lete išli mnohí Maďari do Rakúska, aby tam uložili aspoň časť svojich financií. Potom však záujem výrazne klesol, a to až do minulého týždňa. Mnohí si otvárajú vkladné knižky, ktoré nemajú žiadne poplatky za vedenie a navyše ich úročenie je vyššie, než je to v maďarských bankách. Sú však aj takí Maďari, ktorí otvárajú bežné účty, k tomu platobnú kartu aj internetbanking. Viaceré prihraničné rakúske banky pozývajú maďarských klientov, ktorých záležitosti vybavujú aj v maďarčine. Otvorenie účtu vo Viedni však má zvyčajne výhodnejšie finančné podmienky, informuje azenpenzem.hu.
Orbán nechystá žiadnu rekonštrukciu vlády
23. decembra 2011 - (tasr)
Začiatkom budúceho roka určite nedôjde k rekonštrukcii maďarskej vlády. Vyhlásil to premiér Viktor Orbán na margo špekulácií v médiách o zmenách v zložení kabinetu. Predseda vlády pre maďarskú komerčnú televíznu stanicu Hír TV povedal, že nechystá nijaké rozsiahle zmeny. Zdôraznil, že nerád prijíma unáhlené personálne rozhodnutia. „Navyše teraz je najdôležitejšie, aby vláda bola stabilná a vypočítateľná. Kabinet je akcieschopný a stabilný,” zdôraznil Orbán. V médiách sa tento týždeň objavili informácie o možnom odchode ministra národného hospodárstva Györgya Matolcsyho. Zdroje blízke vláde uviedli, že možno aj jeho odchod je jednou z podmienok pripravovaných rokovaní Maďarska s Medzinárodným menovým fondom (MMF) a Európskou komisiou. Matolcsy sebavedomo vyhlásil, že si nie je vedomý žiadnej prehry. „Nepripravujem sa na odchod a mám plnú dôveru Viktora Orbána,” zdôraznil. V médiách sa tiež špekulovalo, že má opäť vzniknúť samostatné ministerstvo financií, ktoré by viedol bývalý šéf tohto rezortu Mihály Varga.
Orbánova nominantka na ministra národného rozvoja nemá vysokú školu
22. decembra 2011 - (tasr)
Nominantka maďarského premiéra Viktora Orbána na post novej ministerky národného rozvoja Zsuzsa Némethová nemá vysokoškolské vzdelanie, informoval dnes maďarský server Index. Server pripomína, že vlani po zmene vlády, keď Némethová obsadila funkciu zástupkyne generálneho riaditeľa Maďarskej rozvojovej banky (MFB), upravili zákon, podľa ktorého osoby vo vedení MFB nepotrebujú povolenie úradu pre finančný dohľad. Stačí zvolených vedúcich dodatočne nahlásiť. V zákone okrem toho ďalej zakotvili, že na vedúcu pozíciu MFB je možné vymenovať nielen osoby, ktoré majú príslušné odborné vysokoškolské vzdelanie, ale aj tých, ktorí majú najmenej desaťročnú prax vo vedení úverovej inštitúcie. Index poznamenáva, že v čase predchádzajúcej Orbánovej vlády bola Némethová vo vysokých vedúcich funkciách viacerých štátnych podnikov. Platné zákony síce u členov vlády v Maďarsku nevyžadujú vyššie školské vzdelanie, napriek tomu táto skutočnosť môže byť trápna. V prvej Orbánovej vláde sa Tamás Deutsch mohol stať ministrom mládeže a športu až po zložení štátnej skúšky na univerzite. Orbán vtedy vyhlásil, že vláda si nemôže dovoliť, aby na čele ktoréhokoľvek rezortu bol človek bez vysokoškolského vzdelania. Podľa servera pohoršenie vyvolali tiež prípady socialistu Zoltána Gála J., ktorý bol hovorcom vlády v roku 2002 so stredoškolským vzdelaním, a ministra pre tajné služby Gábora Juhásza, ktorý vo svojom životopise dokonca tvrdil, že má ukončenú vysokú školu, pričom to nebola pravda. Némethovú navrhol Orbán na miesto odchádzajúceho ministra Tamása Fellegiho, ktorý 8. decembra požiadal o uvoľnenie z funkcie. Argumentoval tým, že vedenie rokovacej delegácie s Medzinárodným menovým fondom si vyžaduje mnoho práce a obrovskú zodpovednosť, pričom nie je možné naplno viesť rokovania aj plniť úlohy v rezorte.
Gyurcsánya polícia prepustila, podá sťažnosť
23. decembra 2011 - (tasr)
Expremiéra Ferenca Gyurcsánya a niekoľko ďalších poslancov, ktorých dnes zadržali na mieste konania opozičnej demonštrácie pred parlamentom, polícia v Budapešti zhruba po hodine prepustila. Poslanci podali voči zásahu polície sťažnosť, uviedla maďarská tlačová agentúra MTI. Gyurcsány pri odchode z policajnej stanice povedal, že hodinu čakali na chodbe, kým jeden z policajtov, zrejme vyšetrovateľ, vystavil nejaký doklad, na základe ktorého ich prepustili. „Na tento papier sme napísali sťažnosť,” dodal. Expremiér a predseda Demokratickej koalície (DK) vyjadril uznanie opozičnej strane Politika môže byť iná (LMP), ktorej poslanci zablokovali vjazd k parlamentu na protest proti dnes schvaľovanému zákonu o voľbách. Gyurcsány povedal, že tieto strany budú základnými kameňmi „národného odporu”. Vláda Viktora Orbána podľa Gyurcsánya dlho nevydrží. „Dnes to bola LMP, zajtra to budú iní občianske organizácie, odbory, pretože s režimom tejto vlády sa nedá spolunažívať,” dodal Gyurcsány. Poslanci LMP sa dnes ráno priviazali k vstupnej bráne parlamentu reťazami. Polícia ich vyzvala, aby uvoľnili vjazd, odmietli však poslúchnuť. Policajti museli otvoriť provizórny vjazd, aby poslanci prichádzajúci na dnešné rokovanie parlamentu mohli vojsť. Poslancom LMP sa nepáči, že parlament má dnes prijať nový volebný zákon, ktorý je podľa zradou demokracie. Výhrady majú aj proti prijatiu zákona, ktorý „zabetónuje” rovnú daň. LMP avizovala na popoludnie demonštráciu pod názvom Nový odpor.
Z protestu odviedla maďarského expremiéra Gyurcsánya polícia
23. decembra 2011 - (sita)
Maďarská polícia zadržala bývalého socialistického premiéra Maďarska Ferenca Gyurcsánya a ďalších 26 demonštrantov na opozičnom proteste pred budovou parlamentu v Budapešti. Po niekoľkých hodinách vo väzbe všetkých podľa polície prepustili a nevzniesli voči nim žiadne obvinenia. Protestnú akciu zorganizovalo liberálno-environmentálne hnutie Politika môže byť iná (LMP), ktorého asi 100 poslancov a prívržencov sa priviazalo reťazami k ohrade pri parlamente. Protestovali tak proti zmene volebného zákona, úprave zákona o centrálnej banke a ďalším kontroverzným zákonom, o ktorých hlasoval parlament a ktoré opozícia považuje za nedemokratické. „Dvadsiatytretí december 2011 znamená zrod režimu Viktora Orbána,” píše sa vo vyhlásení LMP. Nové zákony podľa hnutia posilňujú moc vládnej strany Fidesz. Maďarský parlament schválil viacero kľúčových zákonov vrátane upraveného zákona o centrálnej banke, ktorý kritizovala EÚ. Zákon podľa opozície ohrozuje nezávislosť maďarskej centrálnej banky. Kritici hovoria, že legislatíva zvyšuje vplyv parlamentu, v ktorom má väčšinu Fidesz, na určovanie úrokových sadzieb. Novela volebného zákona mení komplikovaný dvojkolový systém na jednokolový, znižuje počet poslancov parlamentu a mení volebné obvody údajne v prospech vládnej strany. Hovorí aj o volebnom práve pre etnických Maďarov žijúcich v zahraničí. Ďalší prijatý zákon zakotvuje reguláciu daní do ústavy.
Poslanci prijali nový volebný zákon, voliť budú aj zahraniční Maďari
23. decembra 2011 - (tasr)
Poslanci maďarského parlamentu prijali dnes nový volebný zákon. Podľa neho bude mať parlament od budúceho volebného obdobia namiesto 386 už iba 199 členov, voliť budú môcť aj maďarskí občania žijúci v zahraničí. Kombinovaný volebný systém bude na rozdiel od doterajšieho dvojkolového jednokolový, menšiny žijúce v Maďarsku budú mať zvýhodnenú možnosť získať mandát. Maďarskí občania žijúci v zahraničí budú môcť voliť zo straníckej listiny. Parlament nesúhlasil s návrhom svojho predsedu Lászlóa Kövéra, ktorý by umožnil zahraničným Maďarom voliť aj individuálnych kandidátov. Zmenia sa aj hranice volebných obvodov. Opozícia v tejto súvislosti kritizovala, že vládnuce strany si obvody prispôsobili tak, aby boli pre ne výhodné.
Maďari šetria, parlament príde o polovicu poslancov
Maďarský parlament schválil nový volebný zákon, ktorý od budúcich volieb v roku 2014 znižuje počet poslancov v jednokomorovom zákonodarnom zbore takmer o polovicu - zo súčasných 386 na 199. Okrem toho zákon prizná volebné právo početne veľkej skupine etnických Maďarov žijúcich v zahraničí. Oznámila to agentúra MTI. Budapešť tým ušetrí značné prostriedky. Podľa nového volebného zákona vyberú voliči 106 poslancov väčšinovým spôsobom v jednomandátových obvodoch a 93 poslancov pomerným spôsobom na základe celoštátnych straníckych kandidátok. Doposiaľ dvojkolové voľby budú odteraz len jednokolové. Etnickí Maďari z okolitých krajín, ktorí si zabezpečia maďarské občianstvo, budú môcť hlasovať iba v rámci celoštátnych straníckych kandidátok. Národnostným menšinám v Maďarsku umožňuje zákon zvoliť zástupcov do parlamentu za preferenčných podmienok. Ak v tom niektorá z menšín neuspeje, môže za seba vyslať do parlamentu jedného „hovorcu”.
OTP Banka zvýšila základné imanie o vyše desať mil. eur
22. decembra 2011 - (sita)
OTP Banka Slovensko pôsobí na slovenskom trhu od februára 1992, vtedy ešte pod názvom Investičná a rozvojová banka. Maďarská OTP Bank sa stala majoritným vlastníkom OTP Banky Slovensko v apríli 2002. OTP Banka Slovensko navýšila v decembri svoje základné imanie o viac ako desať mil. eur. Zvýšenie sa uskutočnilo upísaním 10 019 496 nových akcií v menovitej hodnote jedno euro. Zvýšenie základného imania sa podľa člena predstavenstva banky Rastislava Matejska dohodlo s materskou maďarskou bankou OTP s cieľom posilniť kapitálovú pozíciu. „Vytvára priestor pre dynamický rozvoj obchodných aktivít banky,” uviedol Matejsko. Upisovania nových akcií sa okrem maďarskej OTP Bank zúčastnili aj minoritní akcionári. Podiel OTP Bank na základnom imaní banky sa zvýšil na 98,94 %. Výška základného imania banky sa po zápise do obchodného registra zmení z pôvodných 68,49 mil. eur na 78,51 mil. eur. Pôvodne OTP Banka v novembri informovala, že plánuje navýšiť svoje základné imanie o 17,2 mil. eur. Ako však pre agentúru SITA doplnila hovorkyňa OTP Banky Zuzana Krenyitzká, túto sumu musela banka ponúknuť zo zákona ako možnosť, že v tejto celkovej výške si môžu akcionári banky kúpiť akcie v minimálnej nominálnej hodnote jedno euro. „Na to, aby bolo umožnené využiť predkupné právo pre všetkých súčasných akcionárov, čo je ich právo v súlade so zákonmi, predstavoval minimálny počet akcií 17,2 mil. kusov,” povedala Krenyitzká. V konečnom dôsledku si však akcionári kúpili niečo vyše 10 mil. akcií. Už pred zvýšením akciového kapitálu OTP Banka Slovensko dosahovala kapitálovú primeranosť na úrovni 11,5 % a ukazovateľ tier 1 kapitálu nad 9 %. Po tomto zvýšení základného imania sa zvýši ich hodnota nad 12 %, resp. 10 %. Ako dodala Krenyitzká, banka neplánuje v nasledujúcom období ďalšie zvyšovanie základného imania.
Malév bojuje o prežitie
23. decembra 2011 - (tasr)
Maďarská letecká spoločnosť Malév zvýšila za uplynulý rok obrat o 30 %. Je to dôkaz o jej životaschopnosti, myslí si to jej generálny riaditeľ Lóránt Limburger. Za svoju úlohu pokladá udržať Malév pri živote až do príchodu nového strategického investora. Do leta 2012 podľa neho bankrot určite nehrozí, ale spoločnosť musí rozšíriť svoju flotilu 22 lietadiel aspoň o ďalších desať strojov. Peripetie prežíva Malév už 20 rokov. Privatizácia spoločnosti sa nevydarila. Štát po nej, ešte za predchádzajúcej vlády, kúpil firmu od ruského vlastníka späť. V rokoch 2007 až 2010 pomohol štát aerolíniám pravidelnými finančnými injekciami. Na ne sa konkurenti sťažovali v Bruseli. Teraz hrozí, že sa vo veci zakázanej podpory zrodí pre Maďarsko nepriaznivý verdikt a Malév bude musieť vrátiť do štátnej pokladnice asi 100 miliárd HUF (326,32 milióna eur). Spoločnosť by potom zbankrotovala. Preto sa stále intenzívne rokuje s možnými investormi. Veľké nádeje vkladali v Budapešti do čínskej spoločnosti Hainan, ale z transakcie nakoniec nič nebolo. Rokovanie s českou Unimex Group (Travel Service) maďarská strana potvrdila, ale neuviedla nijaké podrobnosti. Analytici uvažujú o riešení, v rámci ktorého by Malév zanikol, odpísal by všetky dlhy a vznikla by nová národná letecká firma, v ktorej by mal investor z Európskej únie 51 %.
Klubrádió sa obráti na súd, rozhodnutie rady považuje za likvidáciu
22. decembra 2011 - (tasr)
Maďarská opozičná rozhlasová stanica Klubrádió, ktorá podľa utorňajšieho rozhodnutia Mediálnej rady prišla o budapeštiansku frekvenciu, sa obráti na súd, avizoval dnes generálny riaditeľ Klubrádia András Arató. „V prípade, že v tendri o frekvenciu nerozhodli financie, ale subjektívne posúdenie programového plánu, to znamená, že vo veci Klubrádia rozhodol vkus jednej strany sprostredkovaný Annamáriou Szalaiovou (pozn. TASR: predsedníčka Národného úradu pre médiá a šírenie správ, ktorú nominoval vládny Maďarský občiansky zväz-Fidesz),” povedal riaditeľ stanice. Arató pre maďarský denník Népszabadság vyjadril názor, že rozhodnutie rady znamená prakticky administratívne zrušenie Klubrádia, dokonca „zákaz” jeho činnosti. Rádio podľa neho počká na doručenie oficiálneho rozhodnutia a určite sa obráti na súd. „Je to naša morálna povinnosť voči pol miliónu poslucháčov a desaťtisícovému táboru finančných podporovateľov,” dodal. Voči rozhodnutiu rady sa zdvihla mohutná vlna protestov v kruhoch opozičných strán, ale aj verejnosti. Predseda opozičnej Maďarskej socialistickej strany (MSZP) Attila Mesterházy dnes otvoreným listom premiéra Viktora Orbána vyzval, aby zverejnil svoj osobný postoj k prípadu Klubrádia. „Nech zverejní, či súhlasí s rozhodnutím mediálnej rady, ktoré protirečí demokratickým normám únie,” napísal opozičný líder. Maďarská Mediálna rada rozhodla v utorok o osude troch budapeštianskych rozhlasových frekvencií. Najväčšiu pozornosť vyvolala strata frekvencie opozičnej stanice Klubrádió, na ktorej bude od budúceho roka už vysielať stanica Autórádió. Klubrádió, ktoré vysielalo desať rokov, pripomína, že frekvenciu získal podnik, ktorý založili iba začiatkom tohto roka so základným imaním milión forintov (3327 eur). Jeho majiteľom bol pôvodne Poliak, neskôr sa vlastníkmi stali dve maďarské súkromné osoby, ktoré sú v rozhlasových kruhoch takmer neznáme.
Maďarská opozičná rozhlasová stanica Klubrádió prišla o frekvenciu
21. decembra 2011 - (tasr)
Maďarská Mediálna rada rozhodla o osude troch budapeštianskych rozhlasových frekvencií. Najväčšiu pozornosť vyvolala strata frekvencie opozičnej stanice Klubrádió, na ktorej bude od budúceho roka vysielať stanica Autórádió. Do licenčného konania, ktorého mottom bolo „menej viazanosti a viac maďarskej hudby”, sa prihlásilo 20 uchádzačov. Rada napokon rozhodovala medzi 16 subjektmi. Šéf Klubrádia András Arató v reakcii na rozhodnutie rady vyhlásil, že to považuje prakticky za jeho zákaz. „Niečo takéto sa nestalo ani v neskoršom období kádárizmu,” povedal Arató, podľa ktorého tender bol verejným podvodom a porazený v ňom bol vopred určený. Klubrádió, ktoré vysielalo desať rokov, pripomína, že frekvenciu získal podnik, ktorý založili iba začiatkom tohto roka so základným imaním milión forintov (3327 eur). Jeho majiteľom bol pôvodne Poliak, neskôr sa vlastníkmi stali dve maďarské súkromné osoby, ktoré sú v rozhlasových kruhoch takmer neznáme. Predseda opozičnej Maďarskej socialistickej strany (MSZP) Attila Mesterházy pred novinármi vyhlásil, že Klubrádió dal zakázať premiér Viktor Orbán, pretože Mediálna rada patriaca pod Národný úrad pre médiá a šírenie správ (NMHH) by bez politického súhlasu predsedu vlády nemohla prijať takéto rozhodnutie. Mesterházy vyzval mediálny orgán, aby zrušil svoje rozhodnutie. Kancelária hovorcu NMHH v reakcii na kritiku MSZP sa ohradila tvrdením, že Mediálna rada, ktorá je autonómnou organizáciou štátnej správy, pri prideľovaní frekvencií patriacich výhradne štátu postupovala v zmysle platných zákonov. Voči rozhodnutiu rady je podľa kancelárie hovorcu možné odvolať sa. Podľa ďalšej opozičnej strany Politika môže byť iná (LMP) sa Mediálna rada nepostavila na stranu slobody tlače, ale na stranu vládnuceho Maďarského občianskeho zväzu-Fidesz. Na sociálnej sieti Facebook medzitým vznikla nová skupina Zachráňme Klubrádió, ktorá má už vyše 2500 priaznivcov. Expremiér Ferenc Gyurcsány prostredníctvom Facebooku vláde odkázal, že padne, pretože je „tupá a násilná”. „Zakázali ste Klubrádió, ktorý bol posledným demokratickým hlasom demokratického Maďarska, pretože neznesiete vami nekontrolovateľnú verejnosť, pretože máte radi tých, ktorých možno kúpiť, prípadne zastrašiť,” napísal Gyurcsány ako predseda Demokratickej koalície.
Orbán zlikvidoval jediné opozičné rádio v Maďarsku
22. decembra 2011 - (Aktuálně.cz)
Maďarský premiér Viktor Orbán pokračuje v radikálnom „reformnom” kurze a utužovaní svojho režimu. Vládnuci úrad pre dozor nad médiami NMHH totiž odobral po desiatich rokoch vysielacie frekvencie jedinej opozičnej rozhlasovej stanici v krajine a udelil ich inej, novo vzniknutej. Podmienky konkurzu, ktoré za týmto účelom úrad vypísal, boli totiž také, že opozičné Klubrádió, známe radou programov kritických voči Orbánovej vláde, v ňom nemalo šancu uspieť. NMHH okrem iného požadovalo, aby vysielanie „vo zvýšenej miere preferovalo maďarskú hudbu”. Príslušné frekvencie boli namiesto toho pridelené nedávno založenej stanici Autorádió so základným kapitálom vo výške 3500 eur. „Státisíce poslucháčov Klubrádia sú nadmieru rozhorčené,” komentoval rozhodnutie vládneho úradu generálny riaditeľ opozičnej stanice András Arató. V pondelok pritom maďarská vláda po ostrej kritike zo strany Európskej únie a na základe rozhodnutia Ústavného súdu musela pozastaviť platnosť niektorých článkov kontroverzného zákona prijatého vo februári, umožňujúceho striktnú kontrolu médií. Orbánov pravicový Fidesz, ktorý po parlamentných voľbách z apríla 2010 sľuboval zásadné „ozdravenie” spoločnosti, začal tohto roku masívne strácať podporu Maďarov. Popri neustále sa zhoršujúcej hospodárskej situácie v krajine k tomu prispela aj rada kontroverzných zákonov prijatých parlamentom, v ktorom má Fidesz väčšinu. Mediálny zákon, schválený minulý rok v decembri, napríklad nariaďuje novinárom, aby vytvárali „vyvážené spravodajstvo” z domova aj zo sveta a snažili sa pritom o „posilnenie národnej identity”. Už minulý rok v novembri boli všetci zamestnanci verejnoprávnych médií začlenení do novo vzniknutej mamutej organizácie kontrolovanej vládou, aby mohli byť náležite sankcionovaní v prípade, že sa voči Orbánovi a Fideszu budú vyjadrovať kriticky. V júni oznámil vládny kabinet, že tretina zamestnancov novej organizácie bude do konca roka prepustená a „zastaraný, rozhadzovačný a netransparentný systém” verejnoprávnych médií bude od základu prebudovaný. Orbánova vláda prijala v priebehu tohto roka ďalšie zákony, ktoré v Európe nemajú obdobu. Na základe prvého z nich sa môžu nezamestnaní, ktorí odmietnu nastúpiť na verejne prospešné práce, ocitnúť v pracovných táboroch. Druhý zákon zase posiela bezdomovcov, pristihnutých ako spia na ulici, do väzenia. Maďari v minuloročných parlamentných voľbách vystavili nemilosrdný účet zlému hospodáreniu socialistom a masívne volili pravicu. Tohto roku ale vytriezveli a podľa prieskumu agentúry Medián by dnes Orbánov Fidesz volilo iba dvadsaťšesť percent z nich. Vládnu formáciu pritom minulý rok podporilo 52 percent tých, ktorí prišli k volebným urnám. Dvadsaťštyri percent respondentov naviac tvrdí, že nevedia, komu majú odovzdať svoj hlas. K voľbám by tak s určitosťou išli len dve pätiny oprávnených voličov. Oveľa lepšie však v prieskumoch nedopadli ani socialisti, ktorých by volilo iba dvanásť percent účastníkov prieskumu. Rovnako vysokú podporu má aj ultrapravicový Jobbik, zatiaľ čo stranu liberálnych ekológov, Politika môže byť aj iná, chce voliť iba päť percent z nich. Maďari sú politikou poriadne znechutení. Radikálny pravicový kurz nastolený Fideszom totiž ženie krajinu do izolácie a nie je dôveryhodnou alternatívou k predchádzajúcej vláde socialistov, sprevádzanej korupciou a hospodárskym prepadom.
Pred slovenským veľvyslanectvom demonštrovala Orbánova mládež
22. decembra 2011 - (tasr)
Pred sídlom veľvyslanectva SR v Budapešti sa večer zhromaždilo vyše sto demonštrantov so sviečkami a transparentmi. V súvislosti s prípadmi odobratia slovenského občianstva ľuďom, ktorí požiadali o maďarské, chcú poukázať na práva Maďarov žijúcich na Slovensku. Protestné podujatie, ktoré zabezpečuje okolo desať policajtov, zorganizovala budapeštianska organizácia Fidelitas - mládežnícka organizácia vládnuceho Maďarského občianskeho zväzu-Fidesz. Podľa vyhlásenia Fidelitasu sa v uplynulých rokoch viackrát ukázalo, že Slovensko nedodržiava základné ľudské práva Maďarov žijúcich na Slovensku. Postoj slovenskej vlády k otázke dvojakého občianstva označil predseda mládežníckej organizácie SMK Via Nova László Gubík na demonštrácii za malicherný a podlý. Podpredseda maďarského parlamentného výboru pre ľudské práva, menšiny, občianske a cirkevné záležitosti z vládnuceho Maďarského občianskeho zväzu-Fidesz Gergely Gulyás v prejave povedal, že účastníci demonštrácie protestujú proti tomu, že je možné kvôli dvojakému občianstvu zbaviť človeka občianstva krajiny, v ktorej žije. Gulyás, ktorý kritizoval aj slovenský jazykový zákon, vyzval Slovensko, aby upravilo zákon o občianstve. László Böröcz, podpredseda Fidelitasu - mládežníckej organizácie vládnuceho Fideszu, označil odoberanie občianstva na Slovensku za „ďalší prípad zastrašovania Maďarov žijúcich na Slovensku”.
„Politika vlády SR vo veci občianstva je malicherná a podlá“
22. decembra 2011 - (tasr)
Postoj slovenskej vlády k otázke dvojakého občianstva označil predseda mládežníckej organizácie SMK Via Nova László Gubík na dnešnej demonštrácii pred budapeštianskym sídlom veľvyslanectva SR za malicherný a podlý. Gubík, ktorého slovenské orgány vyzvali na odovzdanie slovenských dokladov kvôli prijatiu maďarského občianstva, pred zhruba 100 demonštrantami vyjadril nádej, že slovenská spoločnosť raz dozrie k tomu, že bude mať politickú elitu, ktorá bude otvorená k otázkam týkajúcim sa osudu Maďarov žijúcich na Slovensku, s ktorou bude možné otvorene hovoriť o momentoch určujúcich spoločnú minulosť a budúcnosť. „Dúfam, že na Slovensku bude spoločnosť, ktorá nebude považovať za tabu otázku Trianonskej mierovej zmluvy, nedotknuteľnosť Benešových dekrétov, rehabilitáciu Jánosa Esterházyho, ktorá pochopí, že zabezpečenie práva na sebaurčenie nie je v rozpore so záujmami väčšinového národa, že som sa po maďarsky nenaučil v Maďarsku a ktorá si uvedomí, že skutočnosť, že som sa narodil do tohto právneho rámca, ešte nemusí byť v súlade s mojou identitou a národnou príslušnosťou, pretože národ a štát sú úplne rozdielne pojmy,” vyhlásil Gubík. Podpredseda maďarského parlamentného výboru pre ľudské práva, menšiny, občianske a cirkevné záležitosti z vládnuceho Maďarského občianskeho zväzu-Fidesz Gergely Gulyás v prejave povedal, že účastníci demonštrácie protestujú proti tomu, že je možné kvôli dvojakému občianstvu zbaviť človeka občianstva krajiny, v ktorej žije. Gulyás, ktorý kritizoval aj slovenský jazykový zákon, vyzval Slovensko, aby upravilo zákon o občianstve. László Böröcz, podpredseda Fidelitasu - mládežníckej organizácie vládnuceho Fideszu, označil odoberanie občianstva na Slovensku za „ďalší prípad zastrašovania Maďarov žijúcich na Slovensku”. Podujatie, ktoré zorganizovala budapeštianska organizácia Fidelitasu, sa skončilo bez incidentov. Účastníci demonštrácie položili sviečky a kahance k plotu budovy slovenského veľvyslanectva a rozišli sa.
Protest Maďarov proti Slovákom
20. decembra 2011 - (čtk)
Mladí stúpenci maďarskej vládnucej strany Fidesz protestovali proti slovenskému zákonu o dvojakom občianstve. Predseda mládežníckej organizácie Fidelitas Péter Ágh pre médiá povedal, že to, čo sa v poslednom čase deje na Slovensku, nemá v modernej európskej demokracii obdobu. Vyhlásil to pred budovou slovenskej ambasády v Budapešti. „Jediným zločinom tých, ktorým odobrali občianstvo, bolo nadviazanie právneho vzťahu s iným členským štátom EÚ, menovite Maďarskom,“ dodal Ágh.
Rada pre rozhlasové a televízne vysielanie odsúdila Maďarský magazín slovenskej televízie
22. decembra 2011 - (János Kokes / felvidek.ma / mti)
Kvôli istej českej spomienkovej reportáži na Jánosa Esterházyho odsúdila bratislavská Rada pre rozhlasové a televízne vysielanie Maďarský magazín Rozhlasu a televízie Slovenska (RTVS). Podľa rozhodnutia, ktoré sa objavilo v stredu na internetovej stránke orgánu, ktorý má dozor nad slovenskými médiami, redakcia Maďarského magazínu peňažnú pokutu síce nedostala, ale kvôli nedodržaniu princípu vyváženosti ju odsúdili. Proti rozhodnutiu sa televízia môže odvolať. Konanie proti RTVS kvôli reportáži odvysielanej 3. augusta sa začalo v októbri po tom, ako členovia rady „dospeli k názoru, že televízia porušila požiadavku mnohostrannosti a plurality názorov”. Slovenská televízia Maďarský magazín vysiela raz týždenne na druhom kanály vždy v stredu poobede. V magazíne 3. augusta bola odvysielaná reportáž Évy Kendyovej, ktorú pripravila pri príležitosti kladenia vencov pri náhrobku Jánosa Esterházyho v Mírove na Morave. V niekoľkominútovej reportáži hovoril mírovský spoluväzeň Jánosa Esterházyho Jozef Janku, jezuitský mních František Lízna, historik Imre Molnár a bývalý predseda Strany maďarskej koalície (SMK) Pál Csáky. Hovorilo sa o osobnosti Jánosa Esterházyho, o jeho väznení na Mírove, prípadnom vyhlásení za blahoslaveného, kým Csáky upozornil na slovenské problémy týkajúce sa rehabilitácie Esterházyho. Podľa informácie portálu Bumm.sk proti reportáži sa sťažoval istý slovenský historik tvrdiac, že v programe nezabezpečili pluralitu názorov. Vychádzajúc z platných zákonov frekvenčná rada sa musí zaoberať každou sťažnosťou. Združenie českomoravských Maďarov koncom deväťdesiatych rokov postavili symbolický náhrobok Jánosovi Esterházymu v Mírove neďaleko Olomouca a na náhrobok každoročne kladú vence. János Esterházy (1901-1957) v období medzi dvoma svetovými vojnami, potom v čase druhej svetovej vojny dôsledne bojoval za zachovanie slovenského maďarstva a za ich práva. V čase svetovej vojny ako jediný maďarský poslanec slovenského parlamentu iba on hlasoval vo vtedajšom fašistickom slovenskom štáte proti zákonu o deportácii Židov. Zomrel v roku 1957 na Mírove, jeho popol umiestnili v Prahe v spoločnom hrobe na cintoríne v Motole.
Doma aj po našom
21. decembra 2011 - (Peter Morvay - Sme)
Z výhrad proti novému zoznamu obcí, v ktorých sa môžu používať aj menšinové názvy, má zmysel jediná: nie je žiadny rozumný dôvod, prečo má o právo používať menšinový jazyk prísť 21 obcí s rusínskou, ukrajinskou a nemeckou menšinou. Aj to je však skôr než nutnosť výsledok špecifického domáceho prístupu k menšinovým právam, ktorý sa stále snaží chrániť silnejšieho na úkor slabšieho a na používanie menšinových jazykov skôr vymýšľať mantinely, než ich nechať voľne sa vyvíjať. V civilizovanejších krajinách naopak platí pravidlo, že sa podobné otázky podľa možnosti riešia ústretovo voči menšine, a keď to nie je nutné, už získané práva sa jej neberú. V praxi to znamená, že nikto z diaľky nenariaďuje povinnú jednojazyčnosť obci, v ktorej chcú ľudia menšinový jazyk aj naďalej používať a majú na to kapacity. A tabuľa s menšinovým názvom na okraji obce sa neodmontuje povinne len preto, lebo tam pomer menšiny klesol pod nejaké umelo stanovené číslo, a preto tam už zo zákona nemusí byť. Naopak, sú radi, že ju tam majú a vyzerajú zaujímavejšie a svetovejšie. Ozajstný problém nie je ani výhrada ministra Lipšica, že medzi zoznamom obcí a zákonom o používaní menšinových jazykov je právny rozpor. Nie je to nič, čo by sa nedalo vyriešiť spoluprácou expertov rezortov vnútra a vicepremiéra Chmela. Teda opäť s podmienkou dobrej vôle oboch strán. Ďalšie výhrady už patria len k tradičnej zbierke slovenských nacionalistických bludov. Krajcerove reči o názvoch obcí z čias horthyovskej okupácie sú súčasťou dedičstva, ktoré si minister kultúry priniesol z politických začiatkov v okolí SNS. Ak by aj dnešná verzia niektorých pochádzala z vojnového obdobia, ak sa vžili, nie je žiadny slušný dôvod, aby tunajší Maďari nemohli aj oficiálne používať pomenovanie, ktoré je im prirodzené. Určite to nie sú o nič menej oprávnené názvy, ako „okupačné” slovenské mená obcí ako Sládkovičovo, Kolárovo či Štúrovo, ktoré vznikli len preto, aby menšine ukázali, kto je na Slovensku pánom a čo všetko si k nej môže dovoliť. A aj tu platí, že ak sa už tieto názvy v slovenčine vžili, nie je napriek motívu ich vzniku dôvod meniť ich. Kolárovčania majú pravdu, ak chcú v maďarčine aj oficiálne používať tradičné meno ich mesta Gúta, je však zbytočné chcieť v referende povinne určiť, aby sa tak používalo aj v slovenčine.
Vláda SR odobrila vydávanie dvojjazyčných dokumentov
19. decembra 2011 - (sita)
V obciach, kde sa podľa zákona používa jazyk menšiny v úradnom styku, bude mať príslušný zamestnanec orgánu verejnej správy priamo na svojej menovke pri dverách kancelárie uvedené, že používanie menšinového jazyka zabezpečuje. Vyplýva to z vládneho nariadenia, ktoré dnes schválil kabinet s pripomienkami ako vykonávací predpis niektorých ustanovení novely zákona o používaní jazykov národnostných menšín. Novela zaviedla niekoľko nových inštitútov a nových povinností pre orgány miestnej štátnej správy, orgány územnej samosprávy a územnou správou zriadené právnické osoby v obciach. Napríklad na dvojjazyčnom rodnom liste, sobášnom liste a úmrtnom liste, ako aj na dvojjazyčnom úradnom formulári sa text v jazyku menšiny uvedie pod textom alebo za textom v štátnom jazyku, pričom veľkosť písmen v jazyku menšiny je totožná s veľkosťou písmen v štátnom jazyku. Dvojjazyčný úradný formulár vyplnený len v jazyku menšiny alebo dvojjazyčne sa považuje za podanie v jazyku menšiny. Na dvojjazyčnom povolení, oprávnení, potvrdení, vyjadrení a vyhlásení sa uvedie text v štátnom jazyku na ľavej strane listiny v jednom stĺpci a text v jazyku menšiny na pravej strane listiny v druhom stĺpci a opäť platí pravidlo o rovnakej veľkosti písmen. Nariadenie obsahuje aj vzor informácie o možnostiach používania jazyka menšiny. Národná rada SR 28. júna prelomila veto prezidenta Ivana Gašparoviča, ktorý plénu vrátil na prerokovanie novelu zákona o používaní jazykov menšín a navrhol, aby ju odmietlo ako celok. Poslanci sa nestotožnili s pripomienkami hlavy štátu, ktoré im adresoval na desaťstranovom zozname. Podľa novely sa právo používať menšinový jazyk v úradnom styku rozšíri a zákonné kvórum na jeho používanie bude 15 percent. Aj napriek tomu, že poslanci sa zhodli na 15-percentnom kvóre, zoznam viacjazyčných obcí sa podľa novely do roku 2021 nerozšíri, na druhej strane, do roku 2031 žiadna obec o viacjazyčný status nepríde. Na priznanie dvojjazyčného statusu sa totiž vyžaduje prekročenie 15-percentnej hranice podľa výsledkov v dvoch po sebe nasledujúcich sčítaniach ľudu, ktorých výsledky budú zverejnené po prvom júli tohto roka. Na odňatie dvojjazyčnosti bude zasa potrebné, aby podiel príslušníkov národnostných menšín v obci trikrát po sebe klesol pod 15 percent. Novela rozširuje právo používať menšinový jazyk v úradnom styku. Verejné orgány budú povinné na ústne alebo písomné žiadosti odpovedať okrem štátneho aj v menšinovom jazyku. Úrady budú povinné poskytovať občanom príslušné tlačivá aj v menšinovom jazyku. Dvojjazyčné obce budú po 30. júni 2012 na požiadanie vydávať rodný, sobášny či úmrtný list aj ďalšie dokumenty dvojjazyčne. Príslušník národnostnej menšiny bude mať právo dávať podania v jazyku národnostnej menšiny, používať ho v ústnej komunikácii, predkladať ústne alebo písomné podania vrátane predkladania písomných listín a dôkazov v menšinovom jazyku. Po novom sa rozšíri okruh osôb, ktoré môžu na rokovaní obecného zastupiteľstva používať menšinový jazyk aj mimo miestnych poslancov, budú s tým však musieť súhlasiť všetci miestni poslanci aj starosta či primátor. Úrady budú môcť viesť svoju agendu dvojjazyčne, matrika sa však bude viesť vždy výlučne v slovenčine. Obce si budú môcť vyhradiť čas, kedy budú vybavovať agendu dvojjazyčne. V zdravotníckych zariadeniach a zariadeniach sociálnych služieb bude zabezpečenie komunikácie v menšinových jazykoch dobrovoľné. Okrem iného zostáva zachovaná povinnosť titulkovať menšinové televízne vysielanie. Na staničných budovách sa budú môcť uvádzať aj menšinové názvy obcí, pričom slovenský názov musí byť uvedený prvý a nesmie byť menší ako menšinový. Všetky nápisy a oznamy určené na informovanie verejnosti, napríklad v predajniach, na športoviskách, v reštauráciách, autobusových a železničných staniciach, na pamätníkoch alebo pamätných tabuliach sa budú môcť uvádzať aj v menšinovom jazyku, vždy však musí byť prítomný aj nápis v slovenčine. Pri prehreškoch voči ustanoveniam zákona bude možné uložiť pokuty od 50 do 2 500 eur. Správne delikty bude prerokúvať Úrad vlády SR, pričom najprv musí upozorniť na nedostatky. Ak sa ani v danej lehote neudeje náprava, môže uložiť pokutu. Viacjazyčnosť sa bude týkať kodifikovaných alebo štandardizovaných jazykov tradične používaných na území SR, konkrétne maďarčiny, češtiny, bulharčiny, chorvátčiny, nemčiny, poľštiny, rómčiny, rusínčiny a ukrajinčiny.
Kabinet schválil zoznam obcí s dvojjazyčným názvom
Vláda dnes schválila zoznam obcí, ktoré majú okrem slovenčiny označenie názvu obce či označenie na budovách orgánov verejnej správy, uvedené aj v jazykoch národnostných menšín. Podpredseda vlády pre ľudské práva a národnostné menšiny Rudolf Chmel predložením nariadenia vlády reagoval na stav, ktorý vznikol po zrušení zákona o označovaní obcí v jazyku národnostných menšín. Ten obsahoval vo svojej prílohe zoznam označení obcí v jazykoch národnostných menšín, no od 1. júla tohto roka neplatí. „Účelom predkladaného návrhu nariadenia vlády je doplniť zoznam obcí, v ktorých občania Slovenskej republiky patriaci k národnostnej menšine tvoria najmenej 20 percent obyvateľstva, o zoznam označení týchto obcí v jazykoch národnostných menšín. Zoznam obcí, v ktorých občania patriaci k národnostnej menšine tvoria najmenej 20 percent obyvateľstva, bol vypracovaný na základe výsledkov sčítania obyvateľov, domov a bytov v Slovenskej republike v roku 1991,” píše sa v materiáli. Do zoznamu je zaradených 655 miest a obcí, v ktorých žijú príslušníci piatich národnostných menšín. Ide o maďarskú, rusínsku, rómsku, nemeckú a ukrajinskú menšinu. Pri rómskej menšine je však názov obce v rómskom jazyku rovnaký ako v slovenčine, preto pri obciach, kde žije viac ako 20 percent Rómov, tabule nepribudnú. Vicepremiér zriadil na účel spracúvania zoznamu označení obcí v jazykoch národnostných menšín, ktorý je súčasťou predkladaného návrhu, odbornú pracovnú skupiny zloženú z historikov a jazykovedcov ovládajúcich jazyky príslušných národnostných menšín. Pri príprave boli zohľadnené aj označenia obcí uvedené v prílohe zákona o označovaní obcí v jazyku národnostných menšín z roku 1994, ktorý bol 1. júlom 2011 zrušený, ale aj jazykové a spoločenské hľadiská. „Zoznam označení obcí v jazykoch národnostných menšín uvedený v návrhu novely nariadenia vlády vychádza z tradičného používania označení príslušných obcí, pričom berie ohľad na súčasné požiadavky miestnych obyvateľov a na mierové spolunažívanie rôznych národností,” uvádzajú autori nariadenia.
Štúrovo už môže byť Párkány, Kolárovo zase Gúta
20. decembra 2011 - (Soňa Pacherová - Pravda)
Na úradných tabuliach v 14 mestách a obciach na národnostne zmiešanom území, ktoré majú mená po slovenských národných dejateľoch, už budú môcť byť aj názvy v menšinovom jazyku. V Štúrove sa tak opäť môže na verejných budovách oficiálne používať aj historický názov Párkány, v Kolárove Gúta, v Sládkovičove Diószeg, v Tomášikove Tallós a podobne. Vláda totiž v pondelok schválila nový zoznam obcí s dvojjazyčným pomenovaním. Je v ňom zaradených 655 miest a obcí, v ktorých žije aspoň 20 percent príslušníkov niektorej z piatich národnostných menšín - maďarskej, rusínskej, rómskej, nemeckej a ukrajinskej. Keďže však v rómčine sú mená miest a obcí totožné so slovenským názvom, na tabuliach obcí s príslušným podielom Rómov sa toto opatrenie prakticky neprejaví. Vicepremiér pre menšiny Rudolf Chmel opätovne vláde predložil zoznam, ktorý z minulotýždňového zasadnutia sám stiahol. Zoznamom chcel reagovať na stav, ktorý vznikol po zrušení „tabuľového” zákona z roku 1994, ktorý podobný výpočet dvojjazyčných označení obcí obsahoval v prílohe. Keďže od 1. júla zákon neplatí, podľa Chmela bolo treba zabrániť právnemu vákuu, keď by národnostné názvy nemali oporu v legislatíve. Zoznam vláda schválila aj napriek negatívnemu odporúčaniu svojej legislatívnej rady. Tá upozorňovala, že podľa nového zákona o menšinových jazykoch môže byť zoznam dvojjazyčných obcí prehodnotený až v roku 2031. Súvisí to so zníženou 15-percentnou kvótou národnostnej menšiny pre priznanie dvojjazyčnosti, ktorá musí byť preukázaná v dvoch sčítaniach ľudu po sebe. Chmelov zoznam síce naďalej vychádza len z bývalej 20-percentnej hranice. Výnimkou na ňom je však Hurbanova Ves, ktorá sa v zozname ocitla aj napriek tomu, že v nej žije 15,4 percenta maďarskej menšiny. Po novom má na verejných tabuliach používať aj názov Szigetmajor. „Proti tejto úprave sa už dávnejšie vyslovilo naše zastupiteľstvo a v pripomienkovom konaní sme žiadali návrh zo zoznamu vypustiť. Keďže sa tak nestalo, domnievame sa, že došlo k porušeniu zákona a využijeme všetky právne kroky na dosiahnutie nápravy,” reagoval na schválený zoznam starosta Hurbanovej Vsi a zároveň poslanec Smeru Ľubomír Petrák. Z pôvodného zoznamu, ktorý išiel na pripomienkové konanie, vypadli mená viacerých obcí s doplnenými prívlastkami. Ministerstvo kultúry totiž vznieslo pripomienku, že väčšina z nich sa používala za čias horthyovskej okupácie v rokoch 1938 až 1945. Napríklad Jahodnej sa tak maďarské pomenovanie Eperjes nezmení sa na Pozsonyeperjes, Košútom zostane meno Kosút namiesto Nemeskosút, Višňovému sa podoba Visnyó neupraví na Kisvisnyó.
Rumunskí hráči spievali maďarskú hymnu
20. decembra 2011 - (tasr / mti)
Rumunsko zvažuje pozastavenie dotácie pre tamojší Zväz ľadového hokeja po tom, ako hráči rumunskej reprezentácie maďarskej národnosti spievali maďarskú štátnu hymnu. Škandál sa udial v rámci prípravného turnaja Euro Ice Hockey Challenge pred stretnutím národných tímov Rumunska a Maďarska. Dejiskom inkriminovaného zápasu bolo v piatok rumunské mesto Miercurea-Ciuc. Šéfka štátnej inštitúcie pre šport Doina Melinteová v reakcii pre denník Libertate uviedla, že rumunská štátna hymna by mala byť svätou pre všetkých športovcov, ktorí si oblečú dresy so štátnym znakom krajiny. Súčasne poznamenala, že piatkovú udalosť nepovažuje za normálnu a takisto kriticky reagovala na fakt, že sa prezident rumunského hokejového zväzu Barna Tánczos zvečnil pred zápasom s hráčmi pred sikulskou vlajkou. Požadujeme vysvetlenie, vyhlásila Melinteová, ktorá v spravodajskej televízii Realitatea konštatovala, že pozastavenie dotácie by bolo extrémnym riešením, po ktorom však rumunské orgány môžu siahnuť. K záležitosti sa vyjadril aj šéf Rumunského olympijského výboru Octavian Morariu, ktorý udalosti z Miercurea-Ciucu označil za vážne, avšak zdôraznil, že zrušenie národného zväzu ľadového hokeja zatiaľ nie je na programe dňa. Do diskusie sa pridala aj žijúca rumunská tenisová legenda Ilie Nastase. Ten pre denník Adevarul poznamenal, že je rozhorčený tým, že hokejový zväz i olympijský výbor sa len nečinne prizerajú udalostiam. „Stala sa zrada a aj verejnosť musí takéto prípady odsúdiť. Ak to takto bude pokračovať ďalej, pomaly Maďari vyvesia na víťazný oblúk v Bukurešti aj svoju vlajku,” dodal Nastase. Stretnutie sa skončilo víťazstvom hostiteľov 4:1, ktoré bolo prvým triumfom rumunskej reprezentácie nad Maďarskom od 27. marca 1997. V rumunskom tíme bolo 18 z 20 hokejistov maďarskej národnosti.
Maďarský obchodný prebytok sa znížil takmer o polovicu
23. decembra 2011 - (sita)
Maďarský obchodný prebytok sa v októbri v medzimesačnom porovnaní znížil takmer o polovicu. V piatok o tom informoval štatistický úrad KSH. Prebytok zahraničného obchodu Maďarska klesol v októbri na 490,3 mil. eur zo septembrových 740,6 mil. eur. V rovnakom období minulého roka bol prebytok zahraničného obchodu Maďarska vo výške 398 mil. eur. Export Maďarska v októbri medzimesačne klesol o 4,22 % na 6,87 mld. eur. Dovoz sa znížil o 0,6 % na 6,39 mld. eur.
Rumunsko prepojí so Slovenskom trh s elektrinou
20. decembra 2011 - (sita)
Rumunsko sa pripojí k projektu prepojenia slovensko-českého a maďarského trhu s elektrinu. Národné trhy s elektrinou Slovenska, Českej republiky a Maďarska sa dohodli na vytvorení spoločného a koordinovaného procesu, ktorý vedie k vytvoreniu jednotného európskeho trhu s elektrinou. “Riadiaca skupina projektu prepojenia maďarskej a slovensko - českej obchodnej oblasti schválila oficiálnu žiadosť rumunského prevádzkovateľa trhu s elektrinou na pripojenie sa k projektu,“ informoval hovorca Úradu pre reguláciu sieťových odvetví Miroslav Lupták. Riadiaca skupina taktiež uvítala iniciatívu hlavných poľských účastníkov trhu s elektrinou, ktorí prejavili ochotu zúčastniť sa projektu. “O možnej spolupráci sa bude ďalej diskutovať,“ dodal Lupták. Prevádzkovatelia trhov v jednotlivých krajinách v súčasnosti implementujú harmonizované technické riešenie do ich IT infraštruktúry. “Prevádzkovatelia prenosových sústav pokročili vo vyhodnotení požadovaných technických riešení a začali s prípravou nevyhnutných obstarávaní súvisiacich s projektom,“ konštatoval Lupták.
Cenu Za občianske Maďarsko udelili Miklósovi Durayovi
21. decembra 2011 - (tasr)
Tohtoročnú cenu Za občianske Maďarsko odovzdali v utorok večer v Budapešti maďarskému politikovi a spisovateľovi žijúcemu na Slovensku Miklósovi Durayovi. Ako o tom informovala maďarská tlačová agentúra MTI, od založenia ceny v roku 2005 udelili teraz po prvý raz Maďarovi žijúcemu v zahraničí. Ocenenie Duray prevzal z rúk predsedu kuratória ceny Zoltána Baloga a Dalmy Mádlovej, ktorá ako manželka bývalého prezidenta Ferenca Mádla dostala cenu ako prvá. Duraya podľa Baloga ocenili za jeho boj proti komunistickej ideológii a za všeobecné ľudské i národnostné práva, za posilnenie národného povedomia Maďarov žijúcich vo svete, za zachovanie spoločenstiev Maďarov žijúcich na Slovensku, za činnosť v záujme zjednotenia maďarského národa ponad hranice, ako aj za jeho literárnu tvorbu. Štátny tajomník maďarského ministerstva zahraničných vecí Zsolt Németh pri tejto príležitosti okrem iného zdôraznil, že Duray bojoval a bojuje aj dnes za slobodu každého občana, nielen Maďarov, pričom odmieta podradenosť, či nadradenosť národov. Slávnostného aktu sa zúčastnil aj predseda maďarského parlamentu László Kövér, ktorý podotkol, že u Duraya boli vždy slová v súlade s jeho činmi. Premiér Viktor Orbán zaslal ocenenému gratuláciu listom, v ktorom poznamenal, že Duray „podriadil službe maďarstvu nielen svoju lásku k Maďarom, myšlienky, riadky svojich literárnych diel, ale aj celé životné dielo“. Ocenenie vo forme čestného uznania, bronzovej plakety a finančnej odmeny vo výške dvoch miliónov forintov (6654 eur), dostali v predchádzajúcich rokoch predstavitelia maďarského spoločenského života a vlani predseda Európskej ľudovej strany Wilfried Martens.
Nemocnice v Győri a Dunajskej Strede modelovali cezhraničnú záchrannú akciu
20. decembra 2011 - (tasr)
Nemocnica v maďarskom Győri spolu s nemocnicou v Dunajskej Strede modelovali katastrofickú situáciu, v rámci ktorej cvičili cezhraničné poskytovanie akútnej zdravotnej pomoci. Podľa informácie maďarskej tlačovej agentúry MTI akciu finančne podporila Európska únia ako súčasť projektu slovensko-maďarskej cezhraničnej spolupráce. Organizačný riaditeľ győrskej Župnej nemocnice Aladára Petza Zoltán Skaliczky dnes na tlačovej konferencii uviedol, že v modelovej katastrofickej situácii mali nemocnice riešiť ošetrenie zranených z Maďarska, Poľska a Slovenska. Pri rozhodovaní o transporte zranených do niektorej z týchto nemocníc nerozhodovala štátna príslušnosť, ale hlavným kritérium bolo čo najskoršie ošetrenie. Akcie sa úspešne zúčastnili aj hasiči, jednotky chemickej ochrany a záchranári. Problémy boli s prepojením systémov centrálnej komunikácie Maďarska a Slovenska, rádiový systém TETRA sa totiž aj napriek prípravám nepodarilo spojiť, povedal Skaliczky.
Maďarský dlh je takmer 80 percent HDP
19. decembra 2011 - (sita)
Verejný dlh Maďarska je na úrovni 79,7 % hrubého domáceho produktu (HDP). V pondelok o tom informoval minister hospodárstva György Matolcsy. V medziročnom porovnaní sa dlh krajiny znížil. V rovnakom období minulého roka vykazoval náš južný sused verejný dlh vo výške 81 % HDP. Dosiahnutý výsledok je však horší ako cieľ, ktorý si stanovila v septembri maďarská vláda, a to výške 73 % HDP. Hospodársky rast krajiny teda bude pravdepodobne na úrovni okolo 1,5 % HDP. Vyšší deficit a slabý forint zabránia výraznejšiemu zníženiu deficitu v tomto roku, ku ktorému mali prispieť prostriedky zo súkromného penzijného fondu v celkovom objeme 14 mld. USD.
Maďarská centrálna banka opäť zvýšila úrokové sadzby
20. decembra 2011 - (sita)
Maďarská centrálna banka v utorok zvýšila úrokové sadzby o 50 bázických bodov na 7 %. Banka k zvýšeniu sadzieb pristúpila už druhý mesiac po sebe. Predtým sadzby od januára tohto roka nemenila. Banka zvýšila sadzby, aby podporila forint a zlepšila náladu na trhoch, pokiaľ si Budapešť nezabezpečí medzinárodnú pomoc na odvrátenie potenciálnych problémov v budúcom roku. Zvýšenie úrokových sadzieb bolo v súlade s očakávaniami analytikov, ktorých oslovila agentúra Reuters. „Neočakávam výrazne dopady na trh, hoci môžeme vidieť, že forint mierne posilňuje. Bude zaujímavé pozorovať komentáre banky a jej novú prognózu ekonomického rastu. Ak sa zníži neistota okolo rokovaní s Medzinárodným menovým fondom (MMF), možno nebude potrebné ďalšie zvyšovanie sadzieb,“ povedal Zoltan Arokszallasi z Erste Bank. Maďarský forint do 13:23 GMT posilnil na 300,50 HUF/EUR z úrovne 301,50 HUF/EUR pred zvýšením sadzieb. Maďarská vláda kritizovala menovú politiku centrálnej banky a uviedla, že zvýšenie sadzieb na sedem percent poškodzuje ekonomický rast a tento krok ide proti vývoju udalostí v ostatných členských štátoch EÚ. „Okrem Európskej centrálnej banky, centrálne banky štátov EÚ znižujú úrokové sadzby, aby tým pomohli ekonomickému rastu v ich krajinách,“ uviedlo maďarské ministerstvo hospodárstva vo svojom stanovisku. „Základným cieľom Maďarska je stať sa po kríze jednou z najkonkurencieschopnejších krajín v EÚ,“ uvádza ministerstvo.
Maďarsko upravuje zákon o národnej banke
Orbánova vláda ustúpila tlaku ECB a Európskej komisie
23. decembra 2011 - (čtk)
Maďarský parlament dnes na návrh vlády schválil niekoľko zmien v kontroverznom návrhu zákona o centrálnej banke. Podľa agentúry Reuters tak parlament reagoval na kritiku, ktorú voči chystaným zmenám dala niekoľkokrát otvorene najavo Európska centrálna banka (ECB) a Európska únia. Konečné hlasovanie o návrhu sa čaká koncom budúceho týždňa. ECB uviedla, že chystané zmeny by mohli obmedziť nezávislosť centrálnej banky. Európska únia Budapešť vyzvala, aby návrh stiahla. Maďarský premiér Viktor Orbán ale požiadavku odmietol. Riskuje tým, že jeho postoj ohrozí rokovania o finančnej pomoci, ktorú si Maďari chcú dohodnúť u Európskej únie a Medzinárodného menového fondu. Európska komisia dnes uviedla, že jej bola doručená odpoveď maďarského premiéra a maďarských úradov, na ktoré sa s obavami obrátila práve kvôli navrhovaným zmenám zákona o centrálnej banke. Obsah odpovede vraj bude teraz komisie vyhodnocovať. „Vzhľadom na závažnosť toho, čo je v stávke, vyžadujú tieto odpovede dôkladné posúdenie. Práve tým sa teraz komisia zaoberá a výsledok predpokladá čo najskôr. Komisia rozhodne o ďalších krokoch vo svetle tejto analýzy,” povedal agentúre Reuters hovorca komisie Dennis Abbott. Predseda Európskej komisie José Barroso minulý týždeň V. Orbánovi napísal list, v ktorom ho žiadal, aby Maďarsko od plánovaných zmien ustúpilo. Úpravy počítajú napríklad so zvýšením počtu členov bankovej rady, čo by vláde umožnilo do vedenia centrálnej banky dosadiť svojich ľudí, a ovplyvňovať tak jej rozhodnutia.
ECB ostro kritizuje plánovanú reformu maďarskej centrálnej banky
22. decembra 2011 - (tasr / dpa)
Európska centrálna banka (ECB) sa ostro postavila proti návrhu zákona maďarskej vlády o reorganizácii Maďarskej národnej banky (Magyar Nemzeti Bank, MNB). Výkonná rada ECB vo svojom stanovisku požaduje od Budapešti, aby sa držala pravidiel platných v Európskej únii (EÚ). „Tri veľké zmeny zákona o centrálnej banke v priebehu 18 mesiacov nie sú zlučiteľné s princípom právnej stability,” uvádza sa vo vyhlásení ECB. Hlavným terčom kritiky ECB je plán zlúčiť MNB so štátnym finančným dohľadom PSZAF. ECB vidí za týmto projektom nebezpečenstvo zvýšenia politického vplyvu na rozhodovanie MNB. Okrem toho ohrozuje osobnú nezávislosť aktuálneho guvernéra banky. Terajší guvernér András Simor, ktorý bol zvolený do funkcie ešte predchádzajúcou vládou a ktorý nezdieľa niektoré názory súčasného premiéra Viktora Orbána, by mal byť na čele MNB do marca 2013. Podľa návrhu nového zákona by menoval šéfa inštitúcie, ktorá vznikne zlúčením MNB a PSZAF, Orbán. Simor a šéf PSZAF Károly Szász by boli do konca svojich funkčných období viceguvernérmi novej centrálnej banky. Maďarsko síce nie je členom eurozóny, ale ako člen EÚ patrí k európskemu systému centrálnych bánk. Ich nezávislosť je zakotvená v úniových zmluvách.
Maďarsko napriek tlaku EÚ zákon o centrálnej banke schváli
21. decembra 2011 - (sita)
Maďarský parlament bude v piatok schvaľovať upravený zákon o centrálnej banke. V stredu to uviedol člen stredopravej vládnej strany Fidesz Antal Rogán. Podľa jeho slov Budapešť nehodlá podľahnúť tlaku zo strany EÚ a zákon nestiahne. Rogán ďalej uviedol, že vládnuca strana nesúhlasí so zvýšením úrokovej sadzby na 7 %, ktoré v utorok oznámila centrálna banka. Úroková sadzba je tak najvyššia od októbra 2009. Nový zákon o centrálnej banke má umožniť predsedovi vlády menovať tretieho viceguvernéra a oslabiť tak postavenie guvernéra. Šéf maďarskej centrálnej banky András Simor uviedol, že zváženie si vyžaduje časť zákona, ktorá hovorí o menovaní a počte členov výboru pre menovú politiku, ako aj o úlohe guvernéra v rade pre rozpočet. Sporný je aj počet viceguvernérov. Okrem toho v samostatnom zákone maďarská vláda navrhuje zlúčenie centrálnej banky s maďarským úradom pre dohľad nad finančným trhom. Vláda by tak získala možnosť jednoduchšie odvolať Simora z postu guvernéra a menovať ho za viceprezidenta novovzniknutej inštitúcie
Do špekulatívneho pásma poslala Maďarsko aj S&P
21. decembra 2011 - (sita)
Medzinárodná ratingová agentúra Standard & Poor's Ratings Services (S&P) v stredu večer znížila hodnotenie Maďarska, keďže „nie je isté, či sa krajina sama dokáže vysporiadať” so svojimi ekonomickými problémami. Ako uviedla vo svojej správe, „predpovedateľnosť a dôveryhodnosť” politiky vlády v Budapešti „sa stále znižuje”. Zníženie ratingu z pásma BBB- do pásma „junk”, teda nevhodná pre investície, súvisí aj so zákonom o centrálnej banke, ktorý má umožniť predsedovi vlády menovať tretieho viceguvernéra a oslabiť tak postavenie jej guvernéra. Podľa S&P konanie vlády v Budapešti „vzbudzuje pochybnosti o nezávislosti kontrolných inštitúcii”. Maďarský parlament bude o kontroverznej norme kritizovanej Európskou úniou rokovať v piatok.
„Maďarská vláda je nedôveryhodná“
23. decembra 2011 - (hnonline.sk)
Maďarsko a jeho banky sa dostávajú do čoraz vážnejších problémov. Po novembrovom znížení ratingu od agentúry Moody´s včera Budapešť poslala do špekulatívneho pásma aj agentúra S&P. Krajine sa rozhodla znížiť rating z BBB- na BB+ s negatívnym výhľadom. „Zníženie ratingu odráža naše presvedčenie, že sa naďalej oslabuje predvídateľnosť a dôveryhodnosť maďarského politického systému. To by mohlo mať negatívny vplyv na investície a fiškálne plánovanie, čo zhorší strednodobé rastové vyhliadky,“ odôvodňuje svoje rozhodnutie. O zmene hodnotenia uvažuje aj agentúra Fitch. Zníženie ratingu pobúrilo maďarské ministerstvo hospodárstva. Vláda v Budapešti tvrdí, že za zníženie známky môže najmä dlhová kríza v eurozóne, ktorá Maďarsko vystavila pozornosti ratingových agentúr spolu s ďalšími európskymi krajinami. Podľa štátneho tajomníka ministerstva hospodárstva Gyuala Pleschingera, S&P vôbec nevzala do úvahy to, že sa maďarskej vláde podarilo stabilizovať verejné financie. Rezort hospodárstva pritom zdôraznil, že už v budúcom roku sa vláde podarí bez mimoriadnych opatrení udržať deficit pod troma percentami. Agentúra S&P však novým vládnym opatreniam neuverila. „Maďarsko má problémy už niekoľko rokov. Vláda ich však rieši dosť neštandardne, na čo práve poukázala aj S&P,“ upozorňuje Tomáš Vlk z Patria Finance. Príkladom sú zmeny v ústave, prijímanie zákonov o fixácii hypoték a úverov vedených vo švajčiarskych frankoch, alebo rozpočet, ktorý počíta s 0,5-percentným rastom ekonomiky a so stabilným forintom. „Tieto očakávania sa však nemusia vôbec naplniť, avšak premiér Viktor Orbán odmieta znížiť výdavky,“ tvrdí Peter Greguš z Trim Broker. Podľa analytikov dlhová kríza mala skôr vplyv na oslabenie forintu, čím zhoršila krajine podmienky na financovanie. „Po znížení ratingu môže financovanie krajine na dlhopisovom trhu ešte viac zdražieť a forint bude mať menšie šance na zmiernenie svojich strát,“ vysvetľuje Vlk. Môže to však zasiahnuť aj samotné banky. „Maďarské banky majú už teraz značné problémy a dostupnosť úverov v krajine bude oveľa zložitejšia,“ dopĺňa Greguš s tým, že pomoc, o ktorú Budapešť požiadala Medzinárodný menový fond, donúti krajinu viac šetriť. Zníženie úverovej známky zasiahlo najmä forint, ktorý aktuálne prechádza turbulentnými vlnami poklesov. Kurz forintu včera klesol na 306,75 forintu za euro zo stredajšej úrovne asi 304 forintov za euro. Klesli tiež ceny maďarských dlhopisov a stúpli náklady na ich poistenie.
Maďarsko by ako člen eurozóny už zbankrotovalo
Ratingová agentúra S&P nedôveruje maďarskej vláde Viktora Orbána, že sa jej podarí udržať verejné financie na uzde. Krajine preto znížila rating z BBB- na BB+ s negatívnym výhľadom a zaradila ju do špekulatívneho pásma. Maďarsko si tak v budúcom roku bude ťažšie požičiavať z finančných trhov, a taktiež možno očakávať ďalšie oslabovanie forintu. Analytici dokonca tvrdia, že ak by v Maďarsku platilo euro, uberalo by sa gréckou cestou. „Maďarsko je odkázané na pomoc Medzinárodného menového fondu pravidelne už niekoľko rokov. Keby však mali euro, sú už v bankrote,“ tvrdí Vladimír Gešperík z Capital Markets. Maďarsko dnes drží nad vodou len oslabovanie forintu voči euru. Vláda v Budapešti si však nechce pripustiť, že za zníženie ratingu si môže sama. Podľa nej je na vine dlhová kríza. Analytici dali S&P za pravdu. „Obmedzenie nezávislosti centrálnej banky, ako aj ústavné zmeny, znižujú dôveryhodnosť krajiny v očiach investorov,“ tvrdí Tomáš Vlk z Patria Finance.
Maďarsko dostalo opäť výstrahu. Kto bude ďalší?
23. decembra 2011 - (Pravda / Reuters)
Za špekuláciu považuje investíciu do maďarských dlhopisov už aj najväčšia ratingová agentúra Standard & Poor's. Rating Maďarska znížila mesiac po konkurenčnej Moody's z investičného stupňa BBB- na špekulatívnu známku BB+. Maďarská vláda je z kroku S&P rozčarovaná, forint sa oslabil z kurzu 304 na 306,75 zajedno euro a výnosy z päťročných štátnych dlhopisov vyskočili nad deväť percent, čo nie je pre ekonomiku krajiny dlhodobo udržateľné. „Zníženie odzrkadľuje náš názor, že predpovedateľnosť a dôveryhodnosť politického prostredia v Maďarsku sa naďalej oslabuje,” uviedla agentúra v stanovisku. Podľa Standard & Poor's niektoré kroky vlády Viktora Orbána vedú k podkopaniu nezávislosti centrálnej banky a ústavného súdu, čo znižuje dôveru investorov a komplikuje investičné prostredie. Na oficiálnu odpoveď Orbánovej vlády na list s pripomienkami k týmto zákonom čaká už týždeň aj predseda Európskej komisie José Manuel Barroso. „Predseda Barroso žiada stiahnutie zákonov, pretože sa obáva, že by mohli odporovať zmluvám o EÚ,” povedal hovorca komisie Olivier Bailly. Roztržka o návrhu zákona o centrálnej banke viedla minulý týždeň k prerušeniu rokovaní vlády s predstaviteľmi EÚ a Medzinárodného menového fondu o poskytnutí preventívnej úverovej linky. Podľa vlády by mali pokračovať od 10. januára. Štátny tajomník ministerstva hospodárstva Gyula Pleschinger upozornil, že agentúra vôbec neberie do úvahy, ako sa vláde podarilo stabilizovať verejné financie. Ešte pred mesiacom S&P sľubovala, že s rozhodnutím o ratingu počká na výsledky rokovaní s MMF, pripomenul Pleschinger. Orbánov kabinet plánuje v budúcom roku znížiť deficit rozpočtu pod tri percentá ročného výkonu ekonomiky ako jedna z mála krajín únie. K ozdraveniu verejných financií sa však dopracoval kontroverznými krokmi. Vládny Fidesz odmieta úspory a škrty v sociálnej oblasti a namiesto toho uvalil mimoriadne dane na banky či telekomunikačné firmy a zoštátnil súkromné penzijné účty. Napriek tomu hrozí krajine v budúcom roku ďalšia finančná kríza. S najväčšou pravdepodobnosťou sa prepadne do recesie a vláda potrebuje splatiť päť miliárd eur vonkajšieho dlhu a na financovanie musí získať 674 miliárd forintov (2,2 miliardy eur) a štyri miliardy eur v tvrdej mene. S horším ratingom sa mu získavanie peňazí na trhoch môže predražiť. „Podčiarkuje to, že Maďarsko nemá inú možnosť, ako dohodnúť sa s MMF,” myslí si Zsolt Kondrat z MKB. Standard & Pooťs aj Moody-`s nechali Maďarsku negatívny výhľad, rating teda môžu ďalej zhoršiť. Podobne sú na tom aj USA a 15 krajín eurozóny vrátane Slovenska. „V súčasnej situácii už nie je technicky ani politicky možné zabrániť avizovanému zhoršeniu ratingu. Eurozóna by sa mala pripraviť na to, ako situáciu začiatkom roka zvládne,” povedal analytik portálu EurActiv.sk Radovan Geist. Pre Slovensko, ktoré tento rok na úrokoch z 32-miliardového dlhu zaplatilo vyše jednej miliardy eur, by to mohlo znamenať dodatočné náklady niekoľko desiatok miliónov eur. Vláda by ich musela do rozpočtu získať napríklad zvýšením daní. Ak by však najlepší AAA rating stratila niektorá z kľúčových krajín eurozóny, stratil by ho aj euroval a zrútila by sa celá koncepcia riešenia dlhovej krízy.
Pre Orbánovu politiku má Maďarsko nižší rating
23. decembra 2011 - (Marianna Onuferová - Sme)
Maďarsko má úverový rating v špekulatívnom pásme už aj od ratingovej agentúry Standard&Pooťs (S&P) a aj s negatívnym výhľadom. Pred mesiacom zobrala Maďarsku rating z investičného pásma konkurenčná Moody's. Budapešť oficiálne odmieta, že to súvisí s listom, ktorý poslal Orbánovej vláde predseda Európskej komisie José Manuel Barroso. V ňom vyjadril nesúhlas s obmedzením kompetencií maďarskej centrálnej banke. Pred týždňom v piatok následkom toho odišli z Budapešti zástupcovia komisie aj Medzinárodného menového fondu (MMF). Maďarské ministerstvo národného hospodárstva však tvrdí, že zníženie ratingu súvisí s krízou eura. S&P so svojím rozhodnutím nečakala na závery rokovaní Orbánovej vlády s MMF o novom programe pomoci, aj keď tak pôvodne zamýšľala. Rokovania by podľa agentúry Bloomberg mali prebehnúť v prvých mesiacoch roka. Agentúra rozhodnutie vysvetlila tým, že zmenami ústavy, zákona o centrálnej banke a ústavnom súde sa znižuje predvídateľnosť a dôveryhodnosť maďarskej politiky. To znejasňuje rastové vyhliadky maďarskej ekonomiky v strednodobom horizonte. Praktické dôsledky pocítila Budapešť hneď včera. Maďarsko si cez ročné pokladničné poukážky požičalo o tretinu menej forintov, ako chcelo. Priemerný úrok, ktorý si investori vypýtali, sa vyšplhal nad 7,9 percenta, teda najvyššie za dva a pol roka. Úročenie 10-ročných vládnych bondov dosiahlo takmer 9,4 percenta. Maďarský forint sa hneď po správe oslabil na 308,5 forinta za euro, čo bola jeho najslabšia hodnota v tomto mesiaci. Neskôr sa mierne posilnil. Väčšina maďarských hypodlžníkov má úver v cudzej mene a slabý forint im predražuje splátky. Znížením ratingu pohrozili agenúry aj krajinám eurozóny. Nepresvedčil ich spôsob, ako by eurolídri chceli riešiť dlhovú krízu. Ak by však Francúzsko prišlo o najvyšší rating, o čom sa dosť špekuluje, malo by to vplyv aj na úverovú kapacitu eurovalu. Ratingová agentúra S&P odhaduje, že úverovú kapacitu záchranného fondu by to znížilo o tretinu. Euroval má stále trojáčkový rating, čo neplatí o väčšine krajín eurozóny, ktoré sú jeho akcionármi. „Ak by sa zhoršila aktuálna štruktúra ratingov, znížil by sa zrejme aj rating eurovalu a stúplo by úročenie ním vydaných dlhopisov,” myslí si Dávid Marek z Patria Finance. Len nedávno národné parlamenty hlasovali o zvýšení záruk jednotlivých krajín, aby sa jeho efektívna úverová kapacita dostala na 440 miliárd eur. To bol tiež jeden z dôvodov, prečo na Slovensku padla vláda. Varovanie však dostali aj Spojené štáty od agentúry Fitch. Ak USA nebude riešiť svoj dlh, agentúra mu môže znížiť rating, no do roku 2013 sa to nestane. V auguste zobrala Spojeným štátom najvyšší rating agentúra S&P.
Rating Maďarska - XIX. AD
23. decembra 2011 - (Arpád Soltész - Hospodárske noviny)
Maďarská vláda vraj nerozumie, prečo ratingováagentúra Standard & Poor's znížila rating krajiny do špekulatívneho pásma. Nuž, agentúra má rovnaký problém ako šéf Európskej komisie. Orbán nepochybne čítal Barrosov list, v ktorom mu „dôrazne odporúča”, aby stiahol návrh zákona o finančnej stabilite, ktorý má dočasne uvoľniť rozpočtovú disciplínu, a predovšetkým zákon o národnej banke, ktorý má obmedziť jej nezávislosť. „Finančné a ekonomické problémy Maďarska súvisia predovšetkým s vnútropolitickými opatreniami,” napísal mu šéf Európskej komisie po náhlom odchode zástupcov MMF a Európskej komisie z Budapešti. Ťažko si predstaviť, čomu z toho by mohol Orbán nerozumieť. Iste, vo virtuálnej realite, ktorú doma vytvára, to nedáva veľký zmysel. Tam dáva zmysel jeho tvrdenie, že ak Maďarsko prispieva do MMF, tak „fond je vlastne naša banka”. Vláda rozumie, len nechce, aby porozumel občan. A hoci sa Brusel zdráha uveriť, už rozumie tiež. Nie je to nič nevídané, už aj Hitlerova NSDAP sa dostala k moci v slobodných demokratických voľbách. To, čo vyzerá ako Orbánovo samovražedné šialenstvo, je len štandardné upevňovanie diktatúry. Z názvu krajiny už odstránili slovo republika a prepísali ústavu. Jej autor sa chválil, že ju napísal na svojom iPade cestou do Bruselu, a kto ju čítal, bez problémov mu uverí. Momentálne likvidujú maďarské súdnictvo, ktoré podriadili politickému orgánu menovanému vládou. Čomu by na tom tak asi Barroso nerozumel? Maďarsko, ktoré mentálne nikdy neopustilo 19. storočie, sa doň chce vrátiť aj politicky a ekonomicky. Na čo má právo, a pokiaľ sa tam nechce vracať aj územne, brániť mu v tom nikto nebude. Ale nikto mu to nebude ani financovať.
Štefan Orbán
23. decembra 2011 - (Roman Pataj - Sme)
Slovensko rado ohŕňa nos nad Viktorom Orbánom a tým, ako sa snaží ovládnuť celú krajinu vrátane tamojšej justície. Pri pohľade na tú našu by sme si však mali nos radšej rovno zapchať. Na jej ovládnutie nebola potrebná ani len ústavná väčšina, akú si užíva maďarský premiér. Stačí jeden kvalitný predseda Najvyššieho súdu a zväčša servilní kolegovia. Štefan Harabin v stredu opäť urobil všetko preto, aby rokovanie Súdnej rady znefunkčnil. Trikrát sa pred ním menili termíny aj miesto konania, a keď ani to neodradilo opozíciu od účasti, tak mimoriadne dôležitú voľbu podpredsedu Najvyššieho súdu harabinovci jednoducho zrušili. Aby ukázali svoju triedu, urobili to, kým sa ich nepohodlní kolegovia vracali z inšpekcie, ktorú im odporučil Štefan Harabin. Dokonalé. Keď nabudúce zástupcovia Súdnej rady opäť zvolajú tlačovku, na ktorej budú presviedčať, že nie je dobrý nápad, aby Ústavný súd pripravil ich šéfa o kreslo, lebo na Najvyššom súde nemá zástupcu, nech si spomenú na svoje predvianočné divadlo. Jeho réžia tvrdí, že na zvolenie podpredsedu súdu je potrebný širší konsenzus. Najvyšší súd pritom nemá podpredsedu od mája minulého roka. Do januára 2011 mal Harabin v Súdnej rade takú zostavu, že by mu konsenzom odhlasovala čokoľvek. Aby predseda rady dokázal, že mu naozaj ide o dobro veci, vecnou kritikou na dôvažok argumentačne prevalcoval svojich odporcov. „Ladislav Orosz je politický lokaj.” Hovorí to Harabin, ktorý sa z funkcie sudcu stal ministrom spravodlivosti za HZDS. „Ľudmila Babjaková sa nikdy nezbaví politickej pečiatky na svojom čele.” Hovorí to Harabin, ktorý sa z ministerstva spravodlivosti vrátil na súd a o ktorého politických preferenciách neexistujú pochybnosti. „Alexander Bröstl je komunistický teoretik leninského práva.” Na vybrúsený leninský slovník autora predchádzajúcich výrokov je krátky akýkoľvek teoretik. „Ministerka spravodlivosti Lucia Žitňanská je nepríčetná.” Tu už pán Harabin naozaj riskuje, že sa opäť ozve partička psychiatrov, čo kedysi diagnostikovali Vladimíra Mečiara... Apelovať na sudcovský stav, ktorý sa na toto vládze pozerať, už zjavne nemá význam. Schopnosť sebareflexie v ňom asi neexistuje. Tak mu aspoň zaželajme pekné Vianoce, zaslúži si ich.
Už druhá agentúra znížila maďarský rating do špekulatívneho pásma
22. decembra 2011 - (EurActiv / Reuters)
Aj agentúra Standard & Poor's znížila rating Maďarska do špekulatívneho pásma. Dôvodom sú nepredvídateľné politické opatrenia. Na maďarskú vládu sa tak zvyšuje medzinárodný tlak, aby zmenila svoju neortodoxnú politiku a tak si zaistila žiadaný preventívny úver. Standard & Poor's je po Moody's už druhou ratingovou agentúrou, ktorá znížila hodnotenie Maďarska do špekulatívneho pásma. Výhľad pre rating je negatívny a možnosť ďalšieho zhoršenia je jedna ku trom. Krajina vplyvom ekonomickej krízy musela v roku 2008 požiadať o medzinárodnú pomoc. Súčasná maďarská vláda, ktorá prišla k moci v apríli 2010, v snahe o stabilizovanie rozpočtu zaviedla nové dane či znárodnila penzijné fondy. Budapešť budúci rok bude potrebovať pokryť 5 miliárd eur externého dlhu a reálne hrozí, že sa kríza ešte prehĺbi, ak sa jej nepodarí úspešne dokončiť rokovania s MMF a EÚ o preventívnom úvere. Dohoda by zlepšila pozíciu Maďarska v snahe získať financovanie z trhov. Medzinárodní veritelia však minulý týždeň vyjednávania prerušili pre kontroverzný návrh zákona o národnej banke, ktorý by mohol obmedziť jej nezávislosť. O stiahnutie zákona premiéra Viktora Orbána požiadal listom aj predseda Európskej komisie José Manuel Barroso Maďarsko dnes však odkázalo, že takémuto tlaku nepodľahne. „Zníženie odráža naše presvedčenie, že predvídateľnosť a dôveryhodnosť maďarského politického rámca sa stále zhoršuje,“ uviedla S&P v stanovisku. „Veríme, že toto oslabovanie je sčasti dôsledkom oficiálnych krokov, ktoré z nášho pohľadu spochybňujú nezávislosť kontroly inštitúcií a komplikujú prostredie pre pôsobenie investorov.“ Podľa ratingovej agentúry bude mať tento vývoj negatívny vplyv na hospodársky rast krajiny. Uznáva však, že dohoda s MMF a EÚ by mohla zlepšiť maďarskú situáciu - zastaviť oslabovanie forintu aj dlhopisov. Maďarská vláda sa voči jej hodnoteniu ohradila. Podľa štátneho tajomníka ministerstva hospodárstva Gyulu Pleschingera neberie do úvahy snahy o stabilizovanie financií. „Nesúhlasíme s načasovaním, ani obsahom tohto kroku. Sme zmätení,“ povedal Reuters. Agentúra totiž predtým tvrdila, že bude čakať na výsledky rokovaní s EÚ a MMF. Zároveň upozornil, že nejde len o prípad Maďarska, ale že agentúra prikročila k sérii znižovania hodnotení viacerých členských krajín. Premiér Viktor Orbán, ktorý krajinu vymanil zo záchrannej siete MMF v roku 2010 len preto, aby opätovne získal hospodársku suverenitu nechce, aby sa veritelia vyjadrovali k jeho nekonvenčnej politike na podporu ekonomiku a to aj napriek tomu, že sa rozhodol požiadať o novú dohodu. Jeho vláda doteraz stihla obmedziť práva najvyššieho súdu krajiny, sprísnila kontrolu médií a posledným návrhom o národnej banke chce zvýšiť svoj vplyv na menovú politiku. Analytici predpokladajú, že vláda neustúpi a bude sa držať svojej politiky, ale tlak trhov ju nakoniec donúti znovu otvoriť rokovania s medzinárodnými veriteľmi. „Skôr či neskôr zmenia svoj postoj, otázkou ostáva, ako ďaleko sú ochotní zájsť. Niet však pochýb, že ich trhy k zmene dotlačia,“ tvrdí analytička Citigroup Eszter Gargyanová.
Neúprosné rozhodnutie S&P rozbilo forint
22. decembra 2011 - (Zoltán Csiba (forex.sk) - hnonline.sk)
Najväčšia ratingová agentúra sveta, Standard & Poor´s zaradila úverové hodnotenie Maďarska do neinvestičného pásma a spečatila tak rozhodnutie agentúry Moody´s. Maďari získali rating „BB+“ s negatívnym výhľadom, ich mena prechádza turbulentnými vlnami poklesov. Prvé správy z médií o posilňovaní forintu pod úroveň 300 EUR/HUF svetlo sveta uzreli približne pred dvomi týždňami a počítali s udržateľnosťou tejto hladiny. Občania, ktorí sú nútení splácať enormne vysoké pôžičky denominované v cudzích menách, a to najmä vo švajčiarskych frankoch a eurách, si mohli taktiež vydýchnuť. Situácia sa však zmenila kvôli rozhodnutiu S&P, ktoré agentúra odôvodnila pokračujúcim oslabením predvídateľnosti vývoja maďarskej hospodárskej politiky, za čím bez pochýb stoja často až iracionálne zmeny vo vnútroštátnej politike. Pochybnosti vznikajú aj v súvislosti s nezávislosťou kontrolných orgánov, čo obnáša komplikáciu situácie podnikateľského prostredia a to pre existujúcich, ako aj budúcich investorov. Oslabovanie forintu nad úroveň 304 EUR/HUF začalo už včera, keď Fitch pripustil možnosť zníženia úverového ratingu krajiny, no krok agentúry Standard & Poor´s pozitívne výhľady pre maďarskú menu definitívne zmaril. Minister financií krajiny, György Matolcsy hovorí o rozhodnutí agentúry, ako o tvrdej facke do tváre a pripúšťa zraniteľnosť Maďarska. Forint sa aktuálne obchoduje na úrovni 306.65 EUR/HUF, čo znamená mierne posilnenie hodnoty meny o +0.15 % voči euru v porovnaní so zatváracou hodnotou 307.05 EUR/HUF zo včera. Včerajšie výrazné straty (-1.90 %) však už nič nevymaže. Neudržanie psychologickej úrovne 300 EUR/HUF, ako aj prerazenie fibonacciho úrovne (304.69) na úrovni 50 dňového kĺzavého priemeru, počas včerajšej seansy znamená pre forint negatívne vyhliadky do budúcna. Fibonacci naznačuje možný pokles hodnoty forintu voči euru k úrovni 317.92 EUR/HUF, čiže približne o 3.6 %.
Maďarská vláda nesúhlasí so znížením ratingu, forint klesol
22. decembra 2011 - (čtk)
Maďarská vláda nerozumie, prečo ratingová agentúra Standard & Poor's v stredu znížila hodnotenie úverových záväzkov Maďarska do špekulatívneho pásma na známku BB +. Agentúra S&P znížila rating Maďarska do špekulatívneho pásma Kurz forintu a ceny štátnych dlhopisov reagovali poklesom, výpredaj ale nenastal a analytici sa domnievajú, že ďalší vývoj na trhoch určí výsledok rokovaní s Medzinárodným menovým fondom a Európskou úniou. Vláda oznámila, že tieto rokovania sa po nedávnom prerušení budúci mesiac obnoví. S&P svoj krok odôvodnila možnými negatívnymi ekonomickými vplyvmi „nepredvídateľnej” vládnej politiky. Tá sa podľa agentúry prejavuje v niektorých zmenách maďarskej ústavy a plánmi na zmenu zákona o centrálnej banke. S&P uviedla, že tieto zmeny vedú k podkopaniu nezávislosti centrálnej banky a ústavného súdu, čo zároveň podkopalo dôveru investorov vo vládnu politiku a skomplikovalo investičné prostredie. Štátny tajomník ministerstva hospodárstva Gyula Pleschinger poukázal na to, že agentúra pri svojom rozhodnutí vôbec nevzala do úvahy to, ako sa vláde podarilo stabilizovať verejné financie. „Je to pre nás záhadou.” povedal Pleschinger agentúre Reuters v stredu večer. Pripomenul, že S&P ešte pred mesiacom sľubovala, že s rozhodnutím o ratingu príde až po výsledkoch rokovaní s MMF. Rozhovory s fondom a Európskou úniu o určitej forme finančnej pomoci Budapešť iniciovala minulý mesiac. Tento víkend však boli predbežné rokovania prerušené, čo zástupca fondu zdôvodnil nesúhlasom s plánmi vlády na zmenu zákona o centrálnej banke. Hovorca vlády András Giro-Szász však vo štvrtok povedal, že nové rokovania začnú v januári. Kurz forintu vo štvrtok dopoludnia klesol na 306,75 HUF za euro zo stredajšej úrovne asi 304 HUF za euro a zo 300 HUF na začiatku týždňa. Klesli aj ceny maďarských dlhopisov a stúpli náklady ich poistenia. Obchodníci ale žiadne známky masového výpredaja nepozorujú a objem obchodovania je veľmi nízky. S&P je už druhá veľká agentúra, ktorá v poslednej dobe maďarský rating degradované do neinvestičnej kategórie. Konkurenčná agentúra Moody's tak urobila pred mesiacom. Obe agentúry udržujú v prípade maďarského ratingu negatívny výhľad, čo znamená, že nevylučujú v nadchádzajúcom roku jeho ďalšie zhoršenie. Vláda premiéra Viktora Orbána stabilizovala verejné financie a v budúcom roku plánuje znížiť rozpočtový deficit ako jedna z mála krajín Európskej únie pod tri percentá hrubého domáceho produktu. Tŕňom v oku kritikov sú však neortodoxné spôsoby ozdravovanie verejných financií. Vláda odmieta ďalšie úspory a škrty v sociálnej oblasti a namiesto toho uvalila osobitnú daň na banky a ďalšie zárobkové sektory a zoštátnila súkromné penzijné fondy. To pobúrilo niektorých investorov a vyvolalo hnev EÚ. Maďarským rizikom je vysoký zahraničný dlh, z ktorého musí vláda budúci rok splatiť takmer päť miliárd eur. Orbánova vláda, ktorá vlani styky s MMF prerušila, preto začala s fondom a EÚ nové rokovania o „preventívnej” a „zaisťovacej” finančnej podpore a snaží sa vyjednať takú dohodu, ktorá by veriteľom neumožňovala zasahovať do vládnej politiky. Podľa analytikov sa to však nepodarí a kvôli situácii na trhu zhoršenej tlakom ratingových agentúr bude musieť vláda pristúpiť na podmienky fondu. „Trhy (zníženie ratingu) určite oslabí, ale rozsah trvalejšieho vplyvu bude závisieť od výsledkov rokovaní s MMF,” povedal Zsolt Kondrát z banky MKB. „To potvrdzuje, že Maďarsko nemá inú možnosť, než sa s MMF dohodnúť,” dodal. „Maďarské ekonomické indikátory k špekulatívnemu ratingu neoprávňujú. Škodlivá politika maďarskej vlády ale podkopala dôveru investorov, a to je kľúčový dôvod, prečo Moody's a S&P rozhodli o znížení ratingov,” uviedla Danske Bank. Vláda má teraz v parlamente návrh zákona o zmenách v štruktúre vedenia centrálnej banky, ktoré by viedli k oslabeniu moci jej guvernéra Andrása Simora. Proti návrhu sa postavila Európska centrálna banka a Európska komisia vyzvala Budapešť k jeho stiahnutiu, čaká sa však, že vláda ho presadí. „V tejto chvíli (Orbán) ide do čelnej zrážky a nie je ochotný uhnúť,” povedal Reuters ešte pred znížením ratingu zdroj z diplomatických kruhov. Podľa banky Barclays by krok S&P mohol Maďarsko prinútiť ku „konštruktívnejšiemu” postoju a prispieť k urýchleniu rokovaní o podpore. Podľa nej je ale tiež možné, že vláda sa bude snažiť prežiť bez finančnej podpory a uchýli sa k ďalším neortodoxním opatreniam.
Orbánova vláda zavinila pád ratingu Maďarska
21. decembra 2011 - (tasr / Reuters / Wall Street Journal / Bloomberg)
Agentúra Standard & Poor's znížila rating Maďarska (na snímke premiér Orbán) do špekulatívneho pásma. Ako hlavný argument uviedla agentúra nepredvídateľnosť a nedôveryhodnosť vládnej politiky. Forint okamžite oslabil voči všetkým dôležitým svetovým menám. S&P zhoršila rating dlhodobých záväzkov Maďarska o jeden stupeň na BB+ z BBB-. Výhľad ratingu je negatívny. Podľa agentúry existuje pravdepodobnosť jedna ku trom, že na budúci rok opäť zníži svoje hodnotenie úverovej bonity krajiny. S&P hodnotila dôveryhodnosť Maďarska známkou na investičnom stupni od roku 1996. Je pritom už druhou z troch najdôležitejších ratingových agentúr, ktorá zhoršila hodnotenie Budapešti do špekulatívneho pásma. Prvou bola ešte 24. novembra tohto roka Moody’s. Fitch hodnotí dlhodobé záväzky krajiny ratingom BBB-, čo je najnižšia známka v investičnom pásme. „Zníženie ratingu odráža naše presvedčenie, že sa naďalej oslabuje predvídateľnosť a dôveryhodnosť maďarského politického systému,” uvádza sa v správe agentúry. Kroky vlády podľa S&P vyvolávajú otázky týkajúce sa nezávislosti inštitúcií, ktoré majú na starosti dohľad, a zhoršujú prostredie pre investorov. „To bude mať podľa nášho názoru negatívny vplyv na investície a fiškálne plánovanie, čo zhorší strednodobé rastové vyhliadky,” avizuje S&P. Maďarský forint po znížení ratingu prudko oslabil voči euru, doláru aj švajčiarskemu franku. Spoločná európska mena posilnila na 305,72 HUF/EUR z 303 HUF/EUR pred zverejnením správy. Dolár včera celkovo voči forintu vyskočil o 1,7 % a švajčiarsky frank o 1,3 %. Investori sa už predtým vyhýbali forintu. Maďarsko totiž zápasí s vysokou zadlženosťou v zahraničnej mene a požiadalo o finančnú pomoc Európsku úniu (EÚ) a Medzinárodný menový fond (MMF). Navyše, návrh nového zákona o centrálnej banke podľa analytikov ohrozuje jej nezávislosť a vyvolal ostrú medzinárodnú kritiku.
Orbán odmietol Barrosovu výzvu, aby stiahol návrhy dvoch zákonov
22. decembra 2011 - (tasr)
Maďarský premiér Viktor Orbán vo štvrtok v zdvorilo ladenom liste dôrazne odmietol žiadosť predsedu Európskej komisie Josého Manuela Barrosa, ktorý ho vyzval, aby stiahol návrhy zákonov o národnej banke a o finančnej stabilite. Orbán to povedal v rozhovore pre maďarskú komerčnú spravodajskú televíziu Hír TV. Orbán uviedol, že predsedu EK informoval o dohode, ktorú uzavrel so združením bánk a o tom, že rozpočet na rok 2012 zabezpečuje patričný rámec na naštartovanie rastu maďarského hospodárstva. Premiér Barrosovi odpovedal, že oba Bruselom kritizované zákony sú v súlade s európskym právnym systémom. „Oznámil som mu, že nemôžeme odložiť prijímanie týchto zákonov, pretože od 1. januára začne platiť nová ústava, navyše tieto zákony sú dôležitým stavebným kameňom,” povedal Orbán a dodal, že zákony neobsahujú nič, voči čomu by predseda EK mal právo alebo možnosť namietať. Predseda maďarskej vlády v rozhovore ďalej konštatoval, že spomedzi členských krajín Európskej únie má Maďarsko s Európskou komisiou najmenej problémových právnych interpretácií. „Dôrazne by som Vám odporučil, aby ste stiahli návrhy ústavných zákonov,” citoval začiatkom tohto týždňa z listu predsedu EK maďarský server origo.hu. Barroso vyjadril názor, že ani jeden z uvedených návrhov nezodpovedá normám EÚ a v prípade prijatia sa môžu dostať do rozporu so základnou zmluvou a s odporúčaniami EÚ. Barroso požiadal Orbána, aby maďarská vláda namiesto vytvárania atmosféry neistoty pracovala spolu s komisiou na tom, aby „právne normy boli kompatibilné s európskym právom”.
Barroso dal Orbánovi podmienku. Musí stiahnuť zákony
21. decembra 2011 - (tasr)
Predseda Európskej komisie José Manuel Barroso vyzval maďarského premiéra Viktora Orbána, aby stiahol návrhy zákonov o národnej banke a o finančnej stabilite. Podľa maďarského serveru Origo list naznačuje, že ide o podmienku dohody o pôžičke Maďarsku od Medzinárodného menového fondu a Európskej únie. „Dôrazne by som vám odporučil, aby ste stiahli návrhy týchto ústavných zákonov,“ píše v liste predseda eurokomisie. Barroso totiž tvrdí, že ani jeden z uvedených návrhov nezodpovedá normám únie. V prípade prijatia sa môžu oba zákony dostať do rozporu so základnou zmluvou, ako aj s odporúčaniami únie. Požiadal preto Orbána, aby maďarská vláda namiesto vytvárania atmosféry neistoty spolupracovala s komisiou na tom, aby tieto návrhy zodpovedali normám európskeho práva. Barroso tiež vyjadril poľutovanie, že Maďarsko sa pri príprave zákona o národnej banke neporadilo s Európskou centrálnou bankou. Tá už predtým v tejto súvislosti viackrát vyjadrila obavy. Okrem toho uviedol v liste aj presný paragraf, ktorý v základnej zmluve únie nariaďuje úplnú nezávislosť národným bankám jej členských krajín. Barroso tiež pripomenul, že minulotýždňové predčasné ukončenie neformálnych rozhovorov menového fondu a únie bolo výsledkom problémov s týmito zákonmi. Podľa serveru Origo sa predsedovi eurokomisie nepáčila ani skutočnosť, že Maďarsko žiadalo pomoc od fondu bez toho, aby sa predtým s komisiou poradilo. Orbánov hovorca Péter Szijjártó o obsahu listu odmietol hovoriť.
EÚ obviňuje Maďarsko z ohrozovania nezávislosti národnej banky
21. decembra 2011 - (EurActiv / tasr)
Predseda Európskej komisie José Manuel Barroso požiadal maďarského premiéra Viktora Orbána, aby stiahol návrhy dvoch zákonov. Jeden by podľa neho mohol ohroziť nezávislosť národnej banky. Hovorkyňa Európskej komisie Pia Ahrenkilde Hansenová včera potvrdila, že predseda exekutívy sa písomne obrátil na maďarského premiéra Orbána, aby vyjadril obavy z návrhov dvoch zákonov - o národnej banke a finančnej stabilite. Ako informuje denník The Wall Street Journal, problematickým je najmä návrh, ktorý by predsedovi vlády umožnil menovať tretieho guvernéra, čím by sa oslabil vplyv samotného guvernéra. Okrem toho sa má zvýšiť aj počet členov Rady pre menovú politiku. Guvernér národnej banky András Simor podľa denníka vyhlásil, že všetky tieto body budú viesť k zvýšeniu politického vplyvu na menovú politiku. „Dôrazne by som Vám odporučil, aby ste stiahli návrhy ústavných zákonov,” cituje z listu predsedu EK maďarský server Origo. Podľa Barrosa ani jeden z návrhov nie je kompatibilný s normami EÚ a ak budú prijaté, môžu sa dostať do sporu so základnou zmluvou aj odporúčaniami Únie. Šéf exekutívy zároveň vyjadril poľutovanie, že Maďarsko pri príprave zákona o národnej banke nekonzultovalo s Európskou centrálnou bankou, ktorá v tejto súvislosti viackrát vyjadrila svoje obavy. Návrh zrejme nie je kompatibilný s článkom 130 Lisabonskej zmluvy, ktorý nariaďuje úplnú nezávislosť národným bankám členských štátov. Hansenová ďalej vysvetlila, že Barroso Orbána vyzval, aby zákony preto stiahli a v spolupráci s európskymi inštitúciami zmenili tak, aby boli v súlade s európskym právom. Maďarsko, ktoré vplyvom hospodárskej krízy požiadalo o medzinárodnú pomoc v roku 2008, koncom novembra EÚ požiadalo o preventívny úver. Predstavitelia MMF a EÚ však minulý týždeň prerušili rokovania o programe s Budapešťou a podľa šéfa exekutívy je to práve pre problémy s uvedenými zákonmi. Origo.hu ďalej uvádza, že predseda Komisie maďarského premiéra upozornil, že mnohé hospodárske problémy krajiny sú dôsledkom politických rozhodnutí. „Maďarské finančné a ekonomické problémy primárne súvisia s domácimi politickými rozhodnutiami a opatreniami, a prípadný program musí obsahovať primerané riešenia,“ tvrdí Barroso. Orbán však dlhodobo upozorňuje, že nikomu neplánuje dať „voľnú ruku” a nechať obmedzovať hospodársku suverenitu Maďarska.
Barroso Orbána nezastavil
21. decembra 2011 - (Ivan Drábek - Pravda)
Brusel v snahe priviesť Budapešť k rozumu nasadil svoje najväčšie delo. Od prijatia ekonomických zákonov, ktoré sú v rozpore s európskou legislatívou, sa maďarského premiéra Viktora Orbána pokúsil odhovoriť sám predseda Európskej komisie José Manuel Barroso. „To už je len vlások od ultimáta,” komentoval Barrosovo ostro formulované posolstvo expremiér Ferenc Gyurcsány. Orbán sa však rozbehnutú zákonodarnú mašinériu nechystá zastaviť. „Netreba panikáriť!” upokojoval podľa denníka Népszabadság svoj poslanecký klub. „Čo sme začali, to treba dokončiť,” nariadil. Výhrady Bruselu sa týkajú najmä snahy Orbána o politické ovládnutie Maďarskej národnej banky a zámeru „zabetónovať” ústavným zákonom daňovú politiku súčasnej vlády. Premiér chce k medzinárodne uznávanému guvernérovi centrálnej banky Andrásovi Simorovi dosadiť svojho „politického komisára”, ako sa o navrhovanom novom viceguvernérskom poste vyjadril Simor. Orbán sa usiluje vytvoriť aj zákonné podmienky na zlúčenie centrálnej banky so Štátnym dozorom pre finančné inštitúcie, čím by získal vplyv na určovanie základnej úrokovej sadzby i narábanie s devízovými rezervami. Orbánov hospodársky kurz vychádza z predstavy, že oživením ekonomiky Maďarsko „vyrastie” zo zadlženia. Vytúžený ekonomický rast je však v nedohľadne. Jeho odhad na budúci rok v utorok centrálna banka znížila na 0,1 percenta, čo prakticky znamená prešľapovanie na mieste. V snahe o posilnenie forintu centrálna banka navyše zvýšila úrokové sadzby až na 7 percent, za čo si od vlády vyslúžila kritiku, že bráni hospodárskemu oživeniu. Barroso sa jednoznačne postavil na ochranu nezávislosti centrálnej banky. „Dôrazne by som vám radil, aby ste stiahli dva kardinálne zákony predložené do parlamentu,” napísal Orbánovi podľa portálu origo.hu. Namiesto vytvárania „takejto neistej atmosféry” maďarskú vládu vyzval na „spoluprácu na tom, aby právne normy boli v súlade s európskym právom”. Osobne ladený list podľa Orbánovho hovorcu maďarská strana nezverejní, Brusel však z napomenutia nerobil nijaké tajomstvo. „Môžem potvrdiť, že predseda Barroso poslal premiérovi Orbánovi list, v ktorom formálnym spôsobom vyjadril znepokojenie komisie nad návrhom zákona,” uviedol hovorca EK Olivier Bailly pre agentúru Reuters. „Nezávislosť centrálnych bánk je kľúčovým prvkom finančnej stability a nemala by sa podkopávať. Európska komisia preto žiada maďarské štátne orgány, aby tento návrh zákona neprijímali,” dodal hovorca. Nie je to prvé vážne varovanie zo zahraničia. Minulý piatok z rovnakého dôvodu prerušili vyjednávači Európskej únie a Medzinárodného menového fondu rokovania o preventívnej pôžičke Maďarsku. Podporný balík vo výške 15 až 20 miliárd eur Budapešť potrebuje, aby si udržala prístup na finančné trhy, kde musí po znížení ratingu do špekulatívneho pásma platiť vysoké výnosy z vládnych dlhopisov. Hoci podľa expertov sa bez dohody o úvere postavenie Maďarska výrazne zdramatizuje, politici Fideszu prerušenie rokovaní zľahčujú. „Viem pochopiť, keď niekto pred Vianocami odcestuje domov a Ježiška čaká inde, ako v Budapešti,” uťahoval si z odchodu vyjednávačov šéf poslaneckého klubu Orbánovej strany János Lázár. Aj Barroso si vyslúžil za svoje varovanie posmech. „To je tak, keď z presvedčeného Proeurópana prehovorí krajne ľavicový mládežnícky aktivista, ktorý by chcel mať z Bruselu Moskvu,” napísal na Twitteri europoslanec Fideszu, Tamás Deutsch. Zopakoval tak nielen obľúbenú frázu svojho dávneho priateľa Orbána, že Budapešť nepripustí, aby jej hocikto diktoval, či už z Moskvy, alebo Bruselu, ale necitlivo sa dotkol aj minulosti šéfa Európskej komisie. Ten totiž v mladosti, keď v Portugalsku vládla krajne pravicová diktatúra, pôsobil v ilegálnej maoistickej skupine.
Viktorova voľba
20. decembra 2011 - (Peter Schutz - Sme)
Špekulácie, že Grécko a Taliansko neuzatvárajú rad krajín, ktorým fiškálny diktát nadnárodnej moci zosadil vlády, posilnil pozdrav predsedu Európskej komisie Viktorovi Orbánovi. Maďarskému premiéroví, ktorý svoj ekonomický program komunikuje ako národnooslobodzovací zápas za suverenitu, José Barroso „dôrazne odporučil, aby stiahol z parlamentu dva základné zákony”. Konkrétne ich aj menoval - o národnej banke a finančnej stabilite. Predohrou listu, ktorého tón je zrejme bezprecedentný v styku komisie s vládami, bol odchod emisárov Európskej únie a MMF z Budapešti. Tí mali pripraviť rokovania o novom úvere, o ktorý maďarská vláda požiadala po tom, čo vzápätí po nástupe k moci vypovedala podmienky starého. Barrosovo „odporučenie” takto potvrdilo indície, že ak Orbán chce záchrannú sieť, bude musieť obetovať aspoň časť svojej neortodoxnej hospodárskej politiky. Aj keď doma šíri fikciu, že je pánom nad vecami a Maďarsko je vlastne len obeťou európskej krízy, dostal rukolapne na známosť, že z pozície sily hovorí niekto iný. Dva zákony, ktoré žiada zastaviť Barroso, sú iba zlomkom toho, čo sa vyčíta Maďarsku. S normami či odporúčaniami únie, na ktoré sa predseda eurokomisie odvolal, sa rozchádza podstatne viac z toho, čo dve tretiny Fideszu stihli za rok a pol presadiť. Teraz sa akurát naskytla optimálna príležitosť, keďže žiadosť o pôžičku od toho Orbána, ktorý si na rozvode s MMF robil propagandu, je najlepším svedectvom, ako sám verí, že Maďarsko sa dokáže prefinancovať na otvorených trhoch. Samozrejme, že záchvaty eurozóny pozíciu krajiny významne komplikujú. Poznámka Barrosa, že „finančné a hospodárske ťažkosti Maďarska sú najmä dôsledkom domácich rozhodnutí”, má zdravé racionálne jadro. Iste, bez obáv o taliansky dlh by sa aj maďarský ľahšie spravoval. Krajín bez eura, ktoré od MMF nič nechcú, ale naopak idú (majú) MMF ešte požičať, je dosť. Prevláda názor, že predseda vlády nemá na výber a v zápase o suverenitu zatrúbi na ústup. Sú však aj hlasy, že Orbán je presvedčený o svojej pravde a poslúchnuť ultimátum je to posledné, čo je v jeho povahe. To je scenár, ktorým by si zrejme podpísal rýchlejší koniec, než boli najsmelšie opozičné prognózy, keď sa ujímal moci. Štátny bankrot sa totiž nedá prežiť ani s dvojtretinovou podporou v parlamente.
Kritika Orbána vo svete silnie
20. decembra 2011 - (Peter Morvay - Sme)
Maďarská vláda zažíva ťažké dni. Silnie kritika jej spôsobu vládnutia doma aj zo zahraničia. Predseda Európskej komisie José Manuel Barroso premiérovi Viktorovi Orbánovi v osobnom liste tento týždeň „dôrazne radí“, aby vláda stiahla dva sporné zákony o centrálnej banke a finančnej stabilite. „Spolupracujme na tom, aby boli tieto zákony kompatibilné s európskym právom,“ vyzýva Barroso. Prvý zákon by podľa kritikov ukončil nezávislosť Maďarskej národnej banky a podriadil by ju kabinetu. Druhý príliš obmedzuje budúce maďarské vlády. Barrosov list na sociálnej sieti Twitter odsúdil europoslanec Fideszu Tamás Deutsch, známy nevyberavými reakciami na kritiku vlády. „Takto to vyzerá, ak z Európana vykukne krajne ľavicový aktivista jeho mladosti, ktorý by chcel z Bruselu urobiť Moskvu,“ píše Deutsch. Najmä pre zákon o centrálnej banke, ktorý mal byť pôvodne v parlamente prijatý už minulý týždeň, v piatok predčasne ukončila rokovania v Budapešti delegácia Európskej komisie a Medzinárodného menového fondu (MMF). Hovorca MMF to odôvodnil tým, že Budapešť nejavila ochotu odložiť prijatie zákona ani napriek ich jasným výhradám. Návrh zákona o centrálnej banke minulý týždeň kritizovala aj Európska centrálna banka (ECB). Zákon podľa nej nie je v súlade so zásadou právnej istoty a maďarské ministerstvo financií vyzvala, aby nezabúdalo na povinnosť konzultovať podobné veci s ECB, píše server origo.hu. Komisárka únie pre spravodlivosť Viviane Redingová zase minulý týždeň maďarskému vicepremiérovi Tiborovi Navracsicsovi vyčítala reorganizáciu súdneho systému. Prekážalo jej najmä to, že vláda mnohých sudcov posiela predčasne do dôchodku. Podľa kritikov to robí, aby mohla na prázdne miesta dosadiť lojálnych sudcov. Navracsics sa bránil, že sa nižší vek odchodu do dôchodku týka len zlomku sudcov. Silnie kritika Orbánovej vlády aj zo Spojených štátov. „Sú v novom systéme vstavané dostatočné brzdy a protiváhy na to, aby zachovali nezávislosť demokratických inštitúcií aj pre ďalšie generácie Maďarov?“ pýta sa americká veľvyslankyňa v Budapešti Eleni Tsakopoulos Kounalakis v článku, ktorý napísala na začiatku decembra pre Fideszu blízky týždenník Heti Válasz. Výhrady veľvyslankyne okamžite odmietol šéfredaktor novín. Napriek tomu, že to maďarský úrad vlády poprel, veľvyslankyňa tiež odovzdala pri stretnutí s Orbánom v októbri premiérovi nótu vyjadrujúcu znepokojenie americkej strany pre maďarský vývoj. Podľa týždenníka Magyar Narancs neskôr americká strana maďarským činiteľom rokujúcim vo Washingtone vyčítala, že jej nótu Orbánov hovorca poprel a ubezpečila Budapešť, že ju môže okamžite zopakovať. V pondelok sa vzchopil aj maďarský ústavný súd. Napriek tomu, že mu vládna strana Fidesz obmedzila právomoci a dosadila doň dvoch svojich bývalých politikov, označil za protiústavné časti vlani prijatého mediálneho zákona a niektoré časti nového trestného poriadku, obmedzujúce napríklad styk medzi zadržaným a jeho advokátom. Súd tiež zrušil vládny návrh zákona o cirkvách, ktorý uznáva len 14 tradičných cirkví a ďalším nariaďuje novú registráciu. Zákon pre obmedzovanie náboženskej slobody kritizovala aj americká ministerka zahraničia Hillary Clintonová pri návšteve Budapešti v júni.
Maďarský ústavný súd zrušil cirkevný zákon a časť zákona o tlači
20. decembra 2011 - (čtk)
Maďarský ústavný súd včera zrušil zákon o cirkvách a niektoré časti zákona o médiách a trestnom stíhaní, pretože odporujú ústave a medzinárodným dohodám. Informovala o tom agentúra MTI. Nové maďarské zákony o médiách i cirkvách kritizovala nielen domáca opozícia, ale aj mnoho európskych štátov a Európska únia. Pasáže mediálneho zákona, ktoré ústavný súd označil za protiústavné, sa týkajú regulácie mediálneho obsahu, ochrany novinárskych zdrojov a inštitúcie mediálneho ombudsmana. Súd tiež konštatoval, že dostal niekoľko pripomienok, ktoré kritizovali opatrenia ovplyvňujúce slobodu tlače a základné pravidlá na ovládanie obsahu spravodajstva, mediálnych služieb a masovej komunikácie. Už v auguste poprední maďarskí spisovatelia a bojovníci za ľudské práva v otvorenom liste adresovanom Európskej únii a Rade Európy vyjadrili obavy zo súčasného stavu právnych slobôd v krajine. V liste spomenuli najmä nový cirkevný zákon, ktorý podľa nich porušuje slobodu vyznania a kvôli ktorému môže prísť údajne okolo 300 cirkevných komunít o štátne uznanie. To by vraj znamenalo sociálnu katastrofu. Maďarská opozícia a aktivisti hnutia na ochranu ľudských práv už niekoľko mesiacov pochybujú, či vláda premiéra Viktora Orbána rešpektuje princípy právneho štátu. Protesty a výhrady doma i v zahraničí vyvolal aj spomínaný mediálny zákon, ktorý podľa kritikov umožňuje štátu kontrolovať obsah spravodajstva a slúžiť k cenzúre protivládnych hlasov.
Maďarské školy a nemocnice budú podľa nového zákona štátne
20. decembra 2011 - (tasr)
Školy a nemocnice, ktoré doposiaľ prevádzkovali v Maďarsku samosprávy, bude odteraz prevádzkovať štát. Vyplýva to z nového zákona o samosprávach, ktorý poslanci maďarského parlamentu schválili v pondelok večer. Podľa maďarskej tlačovej agentúry MTI za zákon hlasovalo 259 poslancov vládneho bloku Maďarský občiansky zväz-Fidesz a Kresťanskodemokratickej ľudovej strany (KDNP), proti hlasovalo 97 poslancov opozície. Od novelizovaného zákona, ktorý sa menil po vyše 20 rokoch, vláda očakáva, že nová štruktúra bude zameraná na šetrenie a sústredí sa na stanovené úlohy. Právna norma, ktorá si vyžadovala dvojtretinovú väčšinu hlasov poslancov, určuje samosprávnej autonómii prísnejší rámec. Zákon stimuluje obce k spolupráci a k vytváraniu samosprávnych zoskupení. Podľa novej právnej normy starostovia a primátori po parlamentných voľbách v roku 2014 už nebudú môcť byť aj poslancami parlamentu a sprísňujú sa podmienky majetkového priznania, ktoré budú musieť podávať aj rodinní príslušníci predstaviteľov samospráv.
Maďarský parlament schválil upravený rozpočet
20. decembra 2011 - (tasr)
Maďarský parlament dnes nadránom schválil novelizovaný zákon o štátnom rozpočte pre rok 2012, ktorý kabinet korigoval pre kurz 299,4 HUF/EUR. Podľa maďarskej tlačovej agentúry MTI korigovaný rozpočet ráta s 0,5-% rastom hospodárstva, so 4,2-% infláciou, pričom deficit zostane vo výške 2,5 % HDP. Zákon stanovuje deficit 576,2 miliardy forintov (1,9 miliardy eur), príjmy 14,3 bilióna forintov a výdavky vo výške 14,9 bilióna forintov. Za návrh zákona o rozpočte hlasovalo 255 zákonodarcov vládnych strán a nezávislí, 48 poslancov všetci z opozície - bolo proti. Predseda maďarskej vlády Viktor Orbán po ostatnom summite Európskej únie povedal, že treba rátať s tým, že ak nedokážu krajiny eurozóny posilniť spoločnú menu, tak ich ekonomiky budú mať na budúci rok horšie výsledky, ako predtým. V takomto prípade to bude mať dosah aj na kurz národnej meny, preto treba celý rozpočet prispôsobiť inému kurzu forintu k euru, než s akým rátali pri tvorbe pôvodného rozpočtu. Dodal, že rast hospodárstva Maďarska v roku 2012 dosiahne nanajvýš 0,5 % oproti pôvodne očakávanom 1,5-% raste.
Žiadny zákon nestiahneme, odkázal Martonyi Európskej komisii
21. decembra 2011 - (tasr)
Maďarská vláda nestiahne návrh nového zákona o centrálnej banke, ani návrh zákona o finančnej stabilite. Dôrazne to vyhlásil maďarský minister zahraničných vecí János Martonyi na margo požiadavky Bruselu. V rannej relácii maďarského verejnoprávneho rozhlasu šéf diplomacie povedal, že vláda trvá na prijatí týchto návrhov ešte v tomto roku. Podľa jeho názoru obavy Európskej centrálnej banky týkajúce sa princípu nezávislosti národnej banky sú neopodstatnené, pretože hospodársky výbor vedený Antalom Rogánom korigoval návrh množstvom pozmeňujúcich návrhov v súlade s frankfurtskými výhradami. Zákony musia byť podľa Martonyiho veľmi rýchlo prijaté aj preto, že nová ústava vstupujúca do platnosti 1. januárom 2012 si to od parlamentu vyžaduje. Predseda Európskej komisie José Manuel Barroso vyzval listom maďarského premiéra Viktora Orbána, aby stiahol návrhy zákonov o národnej banke a o finančnej stabilite. Informoval o tom v utorok maďarský server Origo, podľa ktorého list naznačuje, že ide o podmienku dohody o pôžičke od Medzinárodného menového fondu (MMF) a Európskej únie.
„Slovensko-maďarským vzťahom nie vždy prospieva obdobie kampaní“
19. decembra 2011 - (tasr)
Riešeniu problémov slovensko-maďarských vzťahov nie vždy prospieva obdobie volebných kampaní, vyhlásil dnes v Budapešti maďarský minister zahraničných vecí János Martonyi. Podľa maďarskej tlačovej agentúry MTI šéf diplomacie v rámci prezentácie strategického dokumentu Maďarská zahraničná politika po európskom predsedníctve na margo slovensko-maďarských vzťahov zdôraznil, že tieto krajiny spája viacero dôležitých záujmov. „Obdobia kampaní nie vždy prospievajú riešeniu vzájomných sporov,“ dodal Martonyi. Podľa jeho slov Maďarsko potrebuje takú zahraničnú politiku, ktorá by bola vytvorená zohľadnením „absolútnych hodnôt“, akými sú napríklad demokracia, ľudské práva a právny štát. Najdôležitejšími smermi orientácie maďarskej zahraničnej politiky sú regionálna politika, euroatlantická orientácia a globálne otvorenie, dodal minister, podľa ktorého súčasný medzinárodný systém je globálny, neexistuje však globálna veľmoc. Systém je rozmanitý, rýchlo sa mení, pričom niektoré zmeny sú predvídateľné a iné nie. Globálny systém inštitúcií je veľmi zastaraný, nezodpovedá realitám súčasnosti, konštatoval Martonyi a podotkol, že pritom OSN je aj naďalej nevyhnutná. Podľa jeho vyjadrenia záujmom Maďarska je silná a jednotná Európa. Je potrebné ďalej posilňovať širšie chápanú stredoeurópsku susedskú politiku, ktorej južná spolupráca krajín Vyšehradskej štvorky smerom k západnému Balkánu je už tradične silná. Maďarský minister vyjadril nádej, že vstup Bulharska a Rumunska do schengenského priestoru bude čoskoro vyriešený. Na margo novej medzivládnej zmluvy Európskej únie povedal, že by sa k nej malo pridať aj Maďarsko. „Zrejme aj maďarský parlament rozhodne tak, že je to v súlade s národnými záujmami Maďarska,“ dodal Martonyi, podľa ktorého jeho krajina tak musí urobiť aj preto, lebo „Maďarsko musí patriť k centru, a nie k periférii“ a zmluva, ktorá sa netýka daňovej politiky, je v súlade s cieľmi maďarskej hospodárskej politiky. Šéf diplomacie podčiarkol, že maďarská zahraničná politika kladie mimoriadny dôraz na spoločenské práva, ktoré sú súčasťou ľudských práv. Tie sú dôležité aj preto, že individuálne práva je možné uplatňovať iba v spoločenstvách. „Neexistuje skutočne autonómny jedinec bez autonómnych spoločenstiev,“ povedal Martonyi.
Pochybná lojalita menšinových politikov
21. decembra 2011 - (Marián Klenko - hzds.sk)
O niekoľko mesiacov sa na Slovensku uskutočnia parlamentné voľby. Politické strany, ktoré sa v nich budú uchádzať o voličské hlasy, museli zaplatiť volebnú kauciu a odovzdať kandidačnú listinu. Krátko po tom, ako bola konštituovaná Ústredná volebná komisia (ÚVK), musela riešiť podnet ohľadne platnosti kandidačnej listiny Strany maďarskej koalície (SMK). Predseda SMK József Berényi v minulosti deklaroval odhodlanie prijať maďarské občianstvo. V prípade, ak by sa tak stalo, automaticky mu zaniká slovenské štátne občianstvo. Jedna z kandidujúcich strán tak podala podnet na ÚVK s tvrdením, že ak je Berényi občanom Maďarskej republiky, nemôže byť na čele politickej strany na Slovensku. A kandidovať vo voľbách do Národnej rady SR. SMK sa bráni tým, že v zmysle zákona každý kandidát podpisuje vyhlásenie, v ktorom sa uvádza, že mu nie sú známe prekážky voliteľnosti. Berényi deklaruje, že tak urobil. Verejne tvrdí, že má naďalej občiansky preukaz SR. Nezodpovedal však na základnú otázku, či mu bolo udelené maďarské občianstvo? Jeho hra na „väčšieho Maďara” je určená pre voličov maďarskej národnosti. O ich hlasy súperí so stranou Most - Híd. Zásadným problémom nie je len to, či kandidát na poslanca spĺňa zákonom stanovené podmienky, ale najmä lojalita politikov maďarskej národnosti k Slovenskej republike. Ľudová strana - Hnutie za demokratické Slovensko (ĽS - HZDS) nedávno upozornila na pochybný postup ministra pôdohospodárstva Zsolta Simon, ktorý bol do tejto funkcie nominovaný za Most - Híd. Za túto stranu kandiduje aj vo voľbách ako jeden z lídrov. Ako sa píše v stanovisku ĽS - HZDS: „Vždy, keď je Zsolt Simon ministrom pôdohospodárstva, má Slovenská republika problém s maďarským štátom v prípade značkového vína Tokaj. A zakaždým chce Simon, aby sa na Slovensku vinohradnícka oblasť Tokaj územne znížila. Samotní slovenskí vinohradníci nechápu ako minister pôdohospodárstva SR Zsolt Simon mohol znížiť vo svojich návrhoch výmeru Tokaja na slovenskom území z historických 908 hektárov na 565 hektárov.” Tento fakt vzbudzuje presvedčenie, že Simon nekoná v záujme SR. Ide pritom len o jeden z príkladov, ako sa správajú predstavitelia strán Most - Híd či SMK vo funkciách, ktoré sú platené z peňazí slovenských daňových poplatníkov. Nezamestnanosť na juhu Slovenska pritom dosahuje magické čísla, životná úroveň obyvateľov tohto regiónu sa zhoršuje, no politický predstavitelia maďarskej menšiny pre svojho voliča reálne nerobia nič. Na pozore by mali byť aj voliči slovenskej národnosti. V prípade strany Most - Híd sa nemôžu dať zmýliť niektorými „slovenskými osobnosťami”, ktoré prijali ponuku kandidovať za túto stranu. Národno-štátne záujmy vymenili za poslaneckú imunitu. Ale tomu sa nedá čudovať. Jeden zo slovenských poslancov za Most - Híd sa už dávnejšie vyjadril, že nevie, čo to vlastne sú tie národno-štátne záujmy. Na rozdiel od niektorých naivných slovenských tiežpolitikov predstavitelia menšinových strán na Slovensku veľmi dobre vedia, čo to je národno-štátny záujem, ibaže nesledujú potreby Slovenskej republiky, ale Maďarska.
Svet hľadí do očí ekonomickej katastrofe, Slota straší autonómiou
21. decembra 2011 - (sita)
Predseda Slovenskej národnej strany Ján Slota sa vrátil k téme, ktorou sa SNS snaží oslovovať voličov trvalo - údajná snaha o vytvorenie autonómie obyvateľmi maďarskej národnosti. „Podľa návrhu by domáce menšiny v otázkach, ktoré sa ich dotýkajú, mohli rozhodovať sami o sebe. (...) Konkrétne požiadavky na autonómiu sú na stole,“ tvrdil Slota. Ľudí však budú v najbližšom období zrejme trápiť v podstatne väčšej miere iné ťažkosti, než autonómia. Sám Slota opakovane upozorňoval na príchod hospodárskej krízy. Možnosť vytvorenia autonómie zase naráža na Slovensku na taký silný odpor, že k jej prípadnému vzniku sa jej zástancovia vôbec nepriblížili. Obyvateľov maďarskej národnosti podľa odhadov navyše ubúda.
Slota zase vyťahuje maďarskú kartu a obavy z autonómie
21. decembra 2011 - (aktuality.sk)
Podľa predsedu SNS Jána Slotu sú na stole konkrétne požiadavky na autonómiu. „Zarazili nás informácie o tom, že skupina právnikov Okrúhleho stola slovenských Maďarov vypracovala komplexný návrh na riešenie situácie slovenských menšín - v zmysle návrhu by domáce menšiny v otázkach, ktoré sa ich dotýkajú, mohli rozhodovať sami o sebe,“ uvádza vo vyhlásení, ktoré poskytol spravodajskému portálu Aktuality.sk: „Navyše, zákon o právnom postavení národnostných menšín a samosprávach počíta s vytvorením republikových, regionálnych a miestnych samospráv. Je to tu, konkrétne požiadavky na autonómiu sú na stole. Budeme ďalej mlčať?“ Podľa Slotu robí Maďarsko už desaťročia „robí nenápadne krok za krokom ku krádeži rozsiahlych území susedných štátov, dnes sa tým už ani netaja a hovoria o autonómiách otvorene. Na Slovensku majú na realizáciu týchto svojich cieľov a spochybňovanie trianonského usporiadania strednej Európy úplný raj“. Slota už v júni tohto roku citoval podpredsedu Európskeho parlamentu Lászlóa Tökésa. Ten mal na stretnutí Rady Karpatskej kotliny pre maďarskú autonómiu (KMAT) v marci povedať, že maďarské menšiny v jednotlivých krajinách chcú začať verejne rokovať o otázkach autonómie a za hlavný cieľ stretnutia, ktoré sa uskutočnilo v Bruseli, označil snahu získať podporu EÚ pre toto snaženie. Podľa Slotu z týchto informácií vyplýva, že mimoparlamentná strana SMK na Slovensku už spustila kampaň za územnú autonómiu. „Táto nová správa len ukazuje a dokumentuje, o čo maďarským politikom ide a potvrdzuje varovania SNS. Fakt, že sa taká významná organizácia Maďarov ako KMAT otvorene hlási k územnej autonómii všade tam, kde žije v okolitých štátoch maďarská menšina, a že sa k tomu hlási aj piata kolóna Fideszu na Slovensku SMK, to nie je žiadny šok,” komentoval tieto informácie Slota. Maďarská karta a obavy z autonómie južného Slovenska patria ku klasike politickej agendy SNS.
Dáme si vziať kus Slovenska?
21. decembra 2011 - (Ján Slota - janslota.blog.sme.sk)
Zarazili ma informácie o tom, že skupina právnikov Okrúhleho stola slovenských Maďarov vypracovala komplexný návrh na riešenie situácie slovenských menšín - v zmysle návrhu by domáce menšiny v otázkach, ktoré sa ich dotýkajú, mohli rozhodovať sami o sebe. Navyše, zákon o právnom postavení národnostných menšín a samosprávach počíta s vytvorením republikových, regionálnych a miestnych samospráv. Je to tu, konkrétne požiadavky na autonómiu sú na stole. Budeme ďalej mlčať? SNS na tieto zámery Maďarska a jeho predstaviteľov upozorňuje už dávno a nestačím sa čudovať, že slovenská politická reprezentácia sa síce neustále vyškiera do kamier, ale závažné problémy nerieši. Tento je jedným z tých najvážnejších a najakútnejších, pretože hoci Maďarsko už celé desaťročia robí nenápadne krok za krokom ku krádeži rozsiahlych území susedných štátov, dnes sa tým už ani netaja a hovoria o autonómiách otvorene. Na Slovensku majú na realizáciu týchto svojich cieľov a spochybňovanie trianonského usporiadania strednej Európy úplný raj: súčasnú vládu, ktorá im s otvorenou náručou ponúkne aj vlastnú večeru, a navyše ide o lukratívne územie južného Slovenska, kde im bývalý člen vládnej koalície SMK a dnešná súčasť vlády Híd vybudovali nadštandardne oproti ostatným slovenským oblastiam infraštruktúru, ale najmä ide o rozsiahle územie, ktoré je zdrojom pitnej vody a kvalitnej ornej pôdy, čiže Maďari veľmi dobre vedia, čo chcú a o čo im ide. Slovensko nutne potrebuje novú vládu, ktorá ochráni záujmy Slovenska, slovenského národa a nebudeme pôsobiť pre hociktorého agresora ako nesvojprávny národ, ktorý ponúkne svoje územie komukoľvek, kto prejde okolo našej hranice, alebo si lieči traumu z histórie. Prestaňme sa konečne pred niekým skláňať a podceňovať a hrdo dvíhajme hlavy hore, sme suverénny národ v srdci Európy s krásnou krajinou a hodnotnými ľuďmi.
Červeným kalom postihnuté maďarské obce protestujú
19. decembra 2011 - (tasr)
Združenie obyvateľov troch maďarských obcí, ktoré vlani postihol tragický únik červeného kalu z odkaliska hlinikárne v Ajke, demonštrovali pri Devecseri. Obce chcú dosiahnuť, aby mohli spolurozhodovať o rozdeľovaní humanitárnej pomoci, uviedla maďarská tlačová agentúra MTI. Ráno na štátnej ceste č. 8 sa v smere do Körmendu zhromaždilo vyše 20 áut členov občianskeho združenia Šancu životu po úniku červeného kalu, ktoré blokujú jazdný pruh a okoloidúcim vodičom rozdávajú letáky. Demonštrovať budú aj popoludní na opačnej strane vozovky. V dokumente nazvanom „Dosť bolo!” požadujú, aby aj ich zapojili do procesu rozdeľovania humanitárnej pomoci z domova aj zo zahraničia, ktorú zozbierali do Maďarského fondu pre odstraňovanie následkov škôd. Chcú tiež mať vplyv na rozhodovanie o tom, akú materiálnu pomoc obyvatelia postihnutého Devecseru, Kolontáru a Somlóvásárhelyu potrebujú. Združenie presadzujúce záujmy obyvateľov žijúcich v postihnutých obciach vzniklo v marci, v súčasnosti má vyše sto členov. Predseda združenia János Almási povedal, že všetci obyvatelia týchto obcí boli poškodení, preto by mali dostať určité odškodnenie. Združenie iniciuje referendum o rozdelení financií fondu pre odškodnenie, dodal. Ekologická katastrofa na západe Maďarska v župe Veszprém, pri ktorej sa 4. októbra 2010 pretrhla hrádza odkaliska s jedným miliónom kubických metrov toxického červeného kalu, si vyžiadala desať obetí a vyše 120 ľudí utrpelo zranenia. Približne 400 domov bolo zničených. Obrovské škody boli spôsobené najmä v obciach Kolontár a Devecser; zlikvidovaný bol celý ekosystém rieky Marcal.
Namiesto chýbajúcich učebníc spustia portál eAktovka
22. decembra 2011 - (sita)
Ministerstvo školstva dnes spúšťa pre učiteľov, žiakov a rodičov portál eAktovka. Portál obsahuje zdigitalizované učebnice. Niektoré z nich sú aj v maďarskom jazyku. V súčasnosti je na ňom 26 učebníc. Ako uviedol dnes na tlačovej besede minister školstva Eugen Jurzyca, deti sa takto môžu učiť aj pri návšteve u babičky, keď nechcú nosiť ťažké učebnice. Znižuje to aj riziko nedostatku učebníc. Minister verí, že zdigitalizované učebnice sa budú používať vo veľkej miere, pretože 70 percent rodín so školopovinnými deťmi má prístup k internetu. Cieľom rezortu je pri vydávaní učebníc podpisovať zmluvy aj na ich digitálne formy, tie budú pridávané na portál. Okrem učebníc sú na portáli aj texty kníh, ktoré sú určené na povinné čítanie. Ide o diela slovenských klasikov. Sú tam tiež audionahrávky, aby ten, kto si chce knihu vypočuť v aute alebo v autobuse, mal aj takúto možnosť. Sťahovať materiály z portálu však môžu len zaregistrovaní záujemcovia. Nezaregistrovaní si budú môcť pozrieť len obsah stránky. Učitelia nájdu na portáli aj odbornú literatúru. Minister chce, aby v budúcnosti boli zverejňované na portáli aj odborné a metodické materiály. Rezort školstva očakáva, že portál budú využívať žiaci a rodičia v rámci domácej prípravy, napríklad počas choroby. Väčšina ročníkov je pokrytá na portáli aspoň čiastočne. Skúšobná prevádzka portálu bude prebiehať v januári. Súčasťou vyhodnotenia prevádzky bude aj zistenie, či je záujem aj o e-knihy. Jurzyca zároveň dnes informoval, že bola vydaná aj učebnica v Breilovom písme pre slepé deti. Ide o literatúru pre piaty ročník.
Podpísali zmluvu o financovaní Pamätného domu Martina Jonáša
20. decembra 2011 - (uszz.sk)
Predseda Úradu pre Slovákov žijúcich v zahraničí (ÚSŽZ) Milan Vetrák a predsedníčka Národnostnej rady Slovenskej národnostnej menšiny v Srbsku Anna Tomanová-Makanová za účasti mimoriadnej a splnomocnenej veľvyslankyne Srbskej republiky na Slovensku Radmily Hrustanovičovej 20. decembra 2011 v Bratislave podpísali zmluvu o financovaní zriadenia Pamätného domu Martina Jonáša a múzea v obci Kovačica. Cieľom podpisu zmluvy je kúpa budovy od terajšieho majiteľa, jeho celková rekonštrukcia, kúpa celkového obrazového fondu a všetkých predmetov, ktoré ostali po smrti maliara v dome a takisto aj kúpa potrebného vybavenia pre múzeum. Celkové náklady na odkúpenie a rekonštrukciu budovy, odkúpenie umeleckých diel, nábytku a zariadenia domu a takisto na technický projekt adaptácie budovy na múzeum sú vo výške 223 707 Eur. „Ide o založenie jedinečného múzea, ktoré bude hovoriť o každodennom živote známych insitných maliarov z Kovačice a obohatenie turistickej ponuky okresu Kovačica o nový objekt, ktorí turisti budú môcť navštíviť, a v ktorom sa budú organizovať programy typu umeleckých dielní. Múzeum bude ochraňovať a prezentovať umelecké a kultúrne dedičstvo Kovačice“- povedal predseda ÚSŽZ Milan Vetrák. Dedina Kovačica bola založená v roku 1802, keď ju osídlili Slováci, ktorí prišli do priestoru Vojenskej hranice (dnešná Vojvodina v Srbsku) za lepším životom. Kovačičania boli vždy sedliaci a remeselníci, pripútaní k zemi a poľnohospodárstvu. Až v 50-tych rokoch 20. storočia Kovačica začala meniť svoj výzor a z dediny sa meniť na malé mestečko. Postupne začali zanikať aj folklórne a etnografické svojbytnosti každodenného života Kovačičanov. To bol jeden z dôvodov vzniku insitného umenia v Kovačici. Prví maliari v Kovačici začali maľovať zo záľuby a hlavne kopírovali exotické výjavy z pohľadníc a fotografií. Neskôr sa zbavili kopírovania a začali maľovať život a prácu v svojej osade. Prví v Kovačici vystavili svoje originálne obrazy práve Martin Jonáš a Ján Sokol. „Vďaka takýmto projektom ako je zachovanie a rekonštrukcia Pamätného domu Martina Jonáša je zaručená budúcnosť Slovákov vo Vojvodine“, povedala predsedníčka Národnostnej rady Slovenskej národnostnej menšiny v Srbsku Anna Tomanová-Makanová a dodala: „Obec Kovačica má takto šancu stať sa centrom insitného umenia v Európe a v blízkej budúcnosti sa bude uchádzať o zaradenie do programu UNESCO.“ Martin Jonáš je pravdepodobne najvýznamnejším a najväčším umelcom kovačickej školy insitného umenia. Ako umelcovi sa mu podarilo jedinečným spôsobom výtvarne artikulovať a umelecky podať podstatu bytia miestneho sedliaka a jeho životnú, až mystickú spätosť so zemou. Kult zeme, spočívajúci na jej plodnosti a kult práce slovenského dolnozemského sedliaka si získali vo výtvarnom diele Martina Jonáša umelecký monument. Martin Jonáš sa narodil 9. mája 1924 v rodine sedliakov a remeselníkov. Maľovať začal v roku 1944 a stal sa jedným z najznámejších a najoceňovanejších insitných umelcov. Najvýznamnejšie ocenenie je zlatá medaila z Ríma v roku 1978, ktorú dostal rovnako aj Salvador Dalí. Vystavoval na vyše 300 výstavách v päťdesiatich krajinách sveta. Žil a pracoval v Kovačici na Čaplovičovej ulici, kde mal aj svoj ateliér. Zomrel v roku 1996.
Krása nadchla Košičanov
21. decembra 2011 - (Plus jeden deň)
Na ľadovú krajinu sa premenil počas posledných dní priestor pri košickom Štátnom divadle. Bloky ľadu sa pred očami Košičanov menili na fantastické sochy. Dva tímy poľských a jeden zložený z maďarských sochárov dostali za úlohu spracovať do zmrazeného materiálu tému Znovuzrodenie - kolobeh vody a života. Spolu vznikne z 30 blokov číreho a 20 blokov bieleho ľadu šesť sôch. Večer dostanú aj farebné osvetlenie. „Ak bude mrazivé počasie, mali by vydržať minimálne niekoľko dní. Dúfame, že žiadnej z nich sa neprihodí to, čo jednej z minuloročných, ktorú zničili vandali,” vraví manažér projektu Jozef Môcik. Zvláštnosťou je aj ľadový bar, ktorý do Košíc doviezli už hotový z Maďarska. Že sa Košičanom Tadová krajina naozaj zapáčila, o tom svedčia stovky návštevníkov, ktorí si už v priebehu dňa fotili ojedinelé divadlo.
Slovenská strana Dunaja nie je kontaminovaná
23. decembra 2011 - (sita)
Voda na slovenskej strane Dunaja nie je kontaminovaná, ukázali to podľa ministerstva životného prostredia merania kvality vôd, ktoré Slovenský vodohospodársky podnik (SVP) vykonal na základe informácií organizácie Greenpeace. „SVP realizoval 22. decembra kontrolné odbery nad a pod záujmovým územím (nad a pod obcou Iža). Vzorky boli odobraté z vôd Dunaja. Výsledky preukázali, že hodnota arzénu je nižšia ako päť mikrogramov na jeden liter, čo neprekračuje normy stanovené zákonom,” informovalo dnes ministerstvo životného prostredia agentúru SITA. O obsahu ďalších škodlivín vo vode, na ktoré poukázal Greenpeace, sa rezort nezmieňuje. „SVP bude naďalej monitorovať kvalitu vôd Dunaja a v prípade zvýšenia koncentrácie nebezpečných látok prijme všetky nevyhnutné opatrenia, tak ako mu to ukladá zákon,” dodáva ministerstvo. Podľa údajov poskytnutých organizáciou Greenpeace, boli pri odkalisku pri maďarskej obci Almásfüzitő namerané zvýšené hodnoty nebezpečných látok. Vzorky, ktoré odobral Greenpeace v piatok 9. decembra, obsahovali nadlimitné množstvá arzénu, molybdénu a brómu. Odkalisko s červeným kalom pri obci Almásfüzitő je podobné ako odkalisko v Ajke, ktorého hrádza sa minulý rok pretrhla a spôsobila ekologickú haváriu. Podľa zistení Greenpeace je v technickom stave odkaliska niekoľko závažných problémov, napriek tomu maďarské úrady predĺžili minulý rok prevádzkovateľovi Tatai Környezetvédelmi Zrt. povolenie na prevádzku. Greenpeace upozorňuje na nebezpečné odkalisko od septembra. Organizácia žiada zodpovedné maďarské úrady, aby okamžite zastavili povolenie na prevádzku a dovoz ďalšieho odpadu na odkalisko. Aktivisti požiadali aj maďarskú vládu, aby prijala všetky legislatívne rámce Európskej únie tak, aby Maďarsko zodpovedne nakladalo s nebezpečným odpadom podľa princípov trvalej udržateľnosti.
Maďarské jedy ohrozili Dunaj
23. decembra 2011 - (Oľga Gluštíková - Hospodárske noviny)
Z maďarského odkaliska v blízkosti slovenských hraníc unikajú do Dunaja nebezpečné toxické látky. Tvrdí to ekologická organizácia Greenpeace, ktorá odobrala v jeho okolí vzorky. Tie prítomnosť jedov potvrdili. „Slovenská hranica vedie stredom Dunaja a odkalisko je rovno na druhom brehu. Škodliviny z neho unikajú do rieky. Naše úrady by mali požiadať maďarské, aby to preskúmali, pretože jedy môžu ohroziť aj Slovensko,” povedala pre HN hovorkyňa Greenpeace Lucia Szabová. Z odkaliska pri maďarskom meste Almásfüzitő uniká do Dunaja nadmerné množstvo arzénu, molybdénu a brómu. Greenpeace tu vykonal odber vzoriek, ktorý ich zvýšené množstvo potvrdil. Organizácia preto naliehavo žiada maďarské orgány, aby prevádzku nebezpečného zariadenia ukončili. „Maďarské úrady nepodnikli žiadne kroky, aby ochránili prírodu a zdravie ľudí v okolí odkaliska. A to aj napriek tomu, že sme opakovane upozorňovali na jeho nevyhovujúci stav,” uviedol expert Greenpeace na toxické látky Gergely Simon. Odkalisko údajne nemá základný systém izolácie a zadržiavania nebezpečných látok. Zástupcovia Greenpeace využili nízku hladinu Dunaja a odobrali vzorky na inokedy neprístupnom mieste, limit pre nebezpečnú látku arzén je 15 miligramov na kilogram. Vo vzorke však namerali hodnoty až 324 miligramov na kilogram. Odkalisko s červeným kalom v Almásfüzitő je navyše podobné ako zariadenie pri meste Ajka, kde sa minulý rok pretrhla hrádza. Vlna toxického červeného kalu vtedy zabila desať ľudí a spôsobila obrovské škody. Podľa zistení Greenpeace je v technickom stave odkaliska v Almásfüzitő niekoľko závažných problémov. Napriek tomu maďarské úrady predĺžili minulý rok jeho prevádzkovateľovi Tatai Környezetvédelmi povolenie. Táto spoločnosť však od začiatku tvrdí, že kal prírodu neohrozuje. „Nie sú tam žiadne také riziká,” reagoval jej riaditeľ Béla Farkas na obavy ekológov.
Jedy z maďarského odkaliska unikajú do Dunaja
21. decembra 2011 - (sita)
Z odkaliska v maďarskom Almásfüzitő unikajú do Dunaja nebezpečné látky. Agentúru SITA dnes o tom informovala hovorkyňa Greenpreace Slovensko Lucia Szabová. Vzorky, ktoré odobral Greenpeace v piatok 9. decembra, obsahovali nadlimitné množstvá arzénu, molibdénu a brómu. Greenpeace žiada zodpovedné maďarské úrady, aby zabezpečili ukončenie prevádzky nebezpečného odkaliska. „Maďarské úrady stále nepodnikli žiadne kroky na to, aby chránili prírodu a zdravie ľudí v okolí nebezpečného odkaliska, napriek tomu, že sme niekoľkokrát upozornili na jeho nevyhovujúci stav,“ uviedol expert na toxické látky Greenpeace Gergely Simon. Ďalej sa vyjadril, že odkalisko nedisponuje základným systémom izolácie a zadržiavania nebezpečných látok. „Teraz sme našli dôkaz, že z neho unikajú nebezpečné látky do Dunaja. Na dunajskej strane odkaliska neexistuje monitorovací systém, ktorý by ukázal, koľko látok uniká do rieky a koľko uniká do spodných vôd,“ dodal Gergely Simon. Greenpeace odobral vzorky sedimentov v čase nízkej hladiny Dunaja na miestach, na ktoré bežne nie je možný prístup. Vo vzorke odobratej z brehu pod severovýchodným koncom odkaliska laboratóriá potvrdili najmä zvýšené hodnoty arzénu. Limit pre túto nebezpečnú látku je 15mg/kg, pričom vo vzorke namerali hodnoty až 324 mg/kg, tvrdí Greenpeace. Odkalisko s červeným kalom pri obci Almásfüzitő je podobné ako odkalisko v Ajke, ktorého hrádza sa minulý rok pretrhla a spôsobila ekologickú haváriu. Podľa zistení Greenpeace je v technickom stave odkaliska niekoľko závažných problémov, napriek tomu maďarské úrady predĺžili minulý rok prevádzkovateľovi Tatai Környezetvédelmi Zrt. povolenie na prevádzku. Greenpeace upozorňuje na nebezpečné odkalisko od septembra. Organizácia žiada zodpovedné maďarské úrady, aby okamžite zastavili povolenie na prevádzku a dovoz ďalšieho odpadu na odkalisko. Aktivisti požiadali aj maďarskú vládu, aby prijala všetky legislatívne rámce Európskej únie tak, aby Maďarsko zodpovedne nakladalo s nebezpečným odpadom podľa princípov trvalej udržateľnosti. Ministerstvo životného prostredia SR problematiku odkaliska Almásfüzitő eviduje a zaoberá sa ňou. „Od jesene, keď Greenpeace informovala verejnosť o probléme, minister József Nagy obratom oslovil maďarského ministra rozvoja vidieka, Sándora Fazekasa so žiadosťou o vysvetlenie,” uviedla hovorkyňa ministerstva životného prostredia Beatrice Hudáková. Z pohľadu oficiálnych informácií, ktoré má MŽP SR k dispozícii, podľa Hudákovej nie je dôvod na paniku, ale určite na ostražitosť. „Ministerstvu nie je ľahostajné, čo sa deje s týmto odkaliskom. Aj keď je na území Maďarskej republiky, treba povedať, že environmentálne záťaže nepoznajú hranice. Môže tu byť hrozba nielen znečistenia Dunaja, ale aj podzemnej vody a teda aj zdravia občanov, predovšetkým z južného Slovenska,” dodala hovorkyňa.
V Budapešti odhalili bronzovú sochu Steva Jobsa
22. decembra 2011 - (sita)
V maďarskom hlavnom meste v stredu odhalili bronzovú sochu spoluzakladateľa spoločnosti Apple Steva Jobsa. Podľa softvérovej spoločnosti Graphisoft, ktorá si ju objednala, ide o prvú sochu s podobizňou svetoznámeho inovátora. Autorom diela vážiaceho 220 kilogramov je Ernö Toth. Ten pri tvorbe sochy použil prvky, ktoré boli pre Jobsa charakteristické - rolák, džínsy, tenisky, okrúhle okuliare a upravené strnisko. „Bola to jedna z najväčších postáv svojej éry. Práve preto sme si ho uctili sochou,” povedal riaditeľ spoločnosti Graphisoft Gabor Bojar v rozhovore pre agentúru Reuters. Jobs túto firmu podporil v 80. rokoch, teda v časoch, keď v Maďarsku ešte vládli komunisti. Steve Jobs zomrel 5. októbra na zástavu dýchania spôsobenú rakovinou pankreasu, ktorá sa rozšírila aj do ďalších orgánov. Najznámejšia tvár Applu skonala vo veku 56 rokov.
Čo je a kde je Blatnohrad?
December 2011 - (Július Handžárik - Spravodaj J. V.)
Čo je a kde je Blatnohrad? - Touto otázkou ma prekvapil môj známy a rovesník, vysokoškolsky humanitne vzdelaný intelektuál, keď som mu povedal, že sa chystám na zájazd k Blatnohradu. Šokovalo ma to a tak som mu podľa svojho najlepšieho vedomia a svedomia povedal to, čo tu stručne popisujem. Ale poďme po poriadku. Roku 828 vysvätil salzburský arcibiskup Adalrám kniežaťu Pribinovi v Nitre prvý historicky známy kresťanský kostol na území Slovanov. To znamená, že kresťanstvo muselo byť v Nitrianskom kniežatstve už dávnejšie zakotvené a bolo už súčasťou vládnucej moci kniežatstva. Územie Nitrianskeho kniežatstva siahalo vtedy hlboko na za Dunaj na juh dnešného Maďarska, ako to dokazujú pôvodné slovenské miestne názvy na takmer celom území dnešnej Maďarskej republiky, zdokumentované viacerými maďarskými i slovenskými jazykovedcami. R. 833 dobyl knieža moravských Slovákov Mojmír I. Nitru a Pribina hľadal azyl najprv u Chorvátov a Bulharov a neskôr u germánskych Frankov. R. 839 Ľudovít Nemec, kráľ Východofranskej ríše, ktorá v rámci prvej vlny Drang nach Osten prenikla hlboko na východ do slovanských území až po dnešnú rakúsko-maďarskú hranicu, udelil Pribinovi ako svojmu lénnikovi vládu nad Slovanmi obývanou Dolnou Panóniou. Pribina sa usadil pri Blatenskom jazere a vytvoril tam štátny útvar Zadunajské kniežatstvo (Blatenské kniežatstvo), ktoré sa rozprestieralo od sútoku Dunaja a Drávy pri dnešnom Osijeku a Vukovare až po Alpy a vybudoval tam svoje kniežacie sídelné mesto Blatnohrad (po nemecky Mosapurc čiže Blatnohrad, o dvesto rokov neskôr nazvané po maďarsky Zalavár čiže mesto na rieke Zale). Panónia je historické územie strednej Európy, odpradávna osídlené roľníckym ľudom „neznámej etnicity“ (historiografia ich zdokumentovala ako Slovanov, hlavne Slovenov). R. 35 pred n.l. bola Panónia dobyt rímskymi légiami, za cisára Trajána (r. 98-117 n.l.) bola rozdelená na Hornú Panóniu (hlavné mesto Carnuntum medzi Bratislavou a Viedňou) a Dolnú Panóniu (hlavné mesto Aquincum, dnešná Pešť). Ako poľnohospodársky bohaté územie bola Panónia odjakživa cieľom lúpežných nájazdov vojenských družín cudzích etník (Vandali, Góti, Longobardi, Huni, Avari, Maďari) a v 10. storočí n.l. bola postupne začlenená do vznikajúceho uhorského štátu. R. 847 kráľ Ľudovít Nemec daroval do dedičného vlastníctva kniežaťu Pribinovi úzenie Zadunajského kniežatstva a r. 860 vydal v Regensburgu listinu, ktorá označuje Pribinovo Zadunajské kniežatstvo ako Slovenskú Marku (Slougenzim Marcham) - je to prvé historické geografické označenie územia obývaného Slovákmi a prvý doklad o slovenskom jazyku (hoci zapísaný foneticky v cudzom jazyku)! Skutočnosť, že nielen celé dnešné Maďarsko, ale aj takmer celé územie dnešného Rakúska, boli osídlené Slovanmi, hlavne Slovenmi, preukazujú dodnes zachované miestopisné názvy týchto území a ich vedecký etymologický rozbor. Dokazujú to predovšetkým mnohé staršie i súčasné toponymické diela nemeckých a maďarských jazykovedcov - žiaľbohu dnešní slovenskí jazykovedci a historici venujú tejto exaktnej skutočnosti minimálnu pozornosť a tomu primerané sú aj ich „historiografické vedomnosti“, závery a tézy. Svetlú výnimku v tomto smere predstavuje dielo profesora Jána Stanislava SLOVENSÝ JUH V STREDOVEKU, po prvý raz vydané v roku 1948 a zakrátko potom odstránené z kníhkupectiev i z knižníc a zošrotované na príkaz predsedu vlády ČSR maďaróna Vilama Širokého. Dielo znova vyšlo až v rokoch 1999-2004 v obmedzenom náklade a dnes je fakticky k dispozícii iba v knižniciach. Profesor Ján Stanislav, ale hlavne mnohí neslovenskí jazykovedci, už dávno pred ním na základe etymológie miestnopisných názvov Panónie dokázali prapôvodné slovanské osídlenie celého dnešného Maďarska a Rakúska. Sídla Slovákov v Panónii išli poza Nezidersklé jazero na západ, potom sa slovensko-slovinská hranica skrúcala oblasťou Rabice (nem. Rafnitz, maď. Répce) na juhovýchod a ľavou stranou rieky Ráby išla na juh. V Zalianskej stolici išla na západe povodím Krky (maď. Kerka), na juhu približne rozvodím pravých prítokov rieky Kapoša a ľavých prítokov Drávy. V Baranskej a tolnianskej stolici sa tento smer tiež udržiava. Slovom, najväčšia časť Panónie bola osídlená Slovákmi. Máme samozrejme historické a jazykovedné svedectvá aj o tom, že Slováci osídlili Panóniu už dávno pred Pribinom a Koceľom a už dávno pred vyhnaním Avarov.
Použitá literatúra:
Ortvay Tivadar: Magyarország régi vízrajza, 1882
Csánki Dezsö: Magyarország történelmi földrajza, 1890
Melich János: A honfoglaláskori Magyarország, 1925
Fejér Georgius: Codex diplomaticus Hungariae, 1829
Prof. Ján Stanislav: Slovenský juh v stredoveku, 1948, 1999-2004.
Anonym sa vyhráža vyhodením stanice a letiska v Debrecíne do vzduchu
22. decembra 2011 - (tasr)
O narušenie železničnej dopravy cez maďarský Debrecín sa dnes postaral anonym, ktorý po druhý raz v priebehu 24 hodín pohrozil vyhodením budov železničnej stanice a miestneho letiska do vzduchu. Informovala o tom maďarská tlačová agentúra MTI. Nevyhnutná evakuácia prevádzku letiska neovplyvnila. Na železničnej stanici, ktorú museli neplánovane opustiť stovky ľudí, však spôsobila tlačenicu, zmätok a značné meškanie vlakových súprav na trati Budapešť-Záhony. Privolaní pyrotechnici detailne skontrolujú obe lokality, polícia po anonymnom telefonujúcom intenzívne pátra. Podľa informácií maďarských štátnych železníc nemožno s normalizáciou železničnej dopravy rátať skôr ako v nočných hodinách.
V Rajke ukradli 20 hasičských áut - veteránov
21. decembra 2011 - (tasr)
Dvadsať muzeálnych hasičských áut ukradli neznámi páchatelia v severomaďarskej Rajke, informoval dnes maďarský regionálny server kisalfold.hu. Veterány značiek Csepel, Tatra a Zil spolu s prívesmi a s hasičskou výbavou, ktoré patrili zberateľovi z Kecskemétu, boli uskladnené v areáli bývalej továrne. Zatiaľ nie je známe, kedy ku krádeži došlo, pretože majiteľ nebol v Rajke už mesiace. Muž pracujúci v okolí továrne uviedol, že videl nakladanie hasičských áut na ťahač, nemyslel si však, že ide o krádež. Nedokázal si ale spomenúť, kedy sa to stalo. Majiteľovi spôsobili zlodeji škodu zhruba desať miliónov forintov (32.372 eur). Prípad začala vyšetrovať polícia.
Narazil do nákladného vozidla, v ktorom zomrel spolujazdec
19. decembra 2011 - (tasr)
Smrť spolujazdca si vyžiadala zrážka osobného auta s fekálnym vozidlom, ktorá sa stala dnes ráno na diaľnici M5 pri maďarskom Kecskeméte. Na volantom osobného auta bol slovenský vodič. Hovorkyňa polície Báčsko-Kiškunskej župy Eleonóra Bornemiszová pre TASR uviedla, že spolujazdec z nákladného auta zomrel na mieste havárie. Slovák, ktorý šoféroval auto s českým evidenčným číslom, podľa hovorkyne zranený nebol a polícia u neho požitie alkoholu nezistila. Popoludní ho prostredníctvom tlmočníka podrobia výsluchu. Fekálne vozidlo sa po náraze zozadu prevrátilo do priekopy, pričom jeho vodič utrpel len ľahšie zranenia. Spolujazdec však vyletel predným oknom von a vozidlo sa prevrátilo na neho. Polícia začala trestné stíhanie neznámeho páchateľa z podozrenia z trestného činu spôsobenia nehody s následkom smrti. „Príčina nehody zatiaľ nie je známa, do vyšetrovania sme zapojili expertov,” dodala policajná hovorkyňa.
Chcel vylúpiť poštu, vyhrážal sa dynamitom
23. decembra 2011 - (tasr)
Zlodej, ktorý chcel dnes v maďarskom meste Dunaújváros dnes predpoludním vylúpiť poštu, sa pritom vyhrážal, informoval maďarský spravodajský server Index. Podľa Indexu útočník v tmavých šatách a lyžiarskej čapici prišiel na poštu hneď po otvorení. Zamestnancom oznámil, že sa chystá vylúpiť poštu. Vzápätí si to rozmyslel, nič nezobral, vyložil škatuľu, povedal, že je v nej dynamit a ušiel. Hovorkyňa polície Fejérskej župy Ágnes R. Szabó uviedla, že po neznámom páchateľovi polícia pátra. Poštu evakuovali a okolie uzatvorili až do príchodu pyrotechnikov.